Сўфи Оллоёр (1644-1724) — www.ziyouz.uz\nБош саҳифа Ўзбек шеъриятиЎзбек мумтоз шеъриятиСўфи Оллоёр (1644-1724)\nСўфи Оллоёр (1644, Каттақўрғон беклиги Минглар қишлоғи — 1724, Денов) — тариқат арбоби ва мутасаввуф шоир. Шайхлар мактаби ва Бухородаги жўйбор шайхлари даргоҳида таълим олган. Ўз даврининг барча асосий илмларини эгаллаган, араб ва форс тилларини ўрганган.\nБухоро хони Абдулазизхон томонидан бож маҳкамасига тўра этиб тайинланган. Дарвешона феъл, шоирона кўнгил соҳиби бўлган Сўфи Оллоёр бу лавозимдан тезда истеъфо бериб, ўз даврининг машҳур шайхи Наврўзга шогирд тушган, тариқат талабларини бажариб, шайхлик мартабасига кўтарилган, валиуллоҳ (каромат соҳиби) бўлиб етишган. Туркий ва форсий тилларида ижод қилган Сўфи Оллоёр ижодининг асосий йўналиши ислом маърифатини кенг халқ орасига ёйиш ва тасаввуфнинг инсоний камолот билан боғлиқ ғояларини тарғибт-ашвиқ қилишдан иборат.\nУ «Маслак ул-муттақин» («Тақводорлар маслаги»), «Мурод ул-орифин» («Орифлар муроди»), «Маҳзан ул-мутеъин» («Итоаткорлар хазинаси») асарларини форсий, «Сабот ул-ожизин» («Ожизлар саботи»), «Фавз ун-нажот» («Нажот тантанаси») маснавийларини туркий тилда яратган. Форсий ва туркийда битилган бошқа шеърлари ҳам мавжуд. «Мевалар мунозараси» номли манзума ҳам унга нисбат берилади.\nСўфи Оллоёрнинг шоҳ асари «Маслак ул-муттақин» бўлиб, 12 минг байт, 135 та катта-кичик бобдан иборат. Илоҳий маърифатнинг бадиий талқинига бағишланган бу асар эл орасида шухрат тутганидан сўнг дўсту яқинлари ундан туркий тилда ҳам шундай бир китоб ёзишни илтимос киладилар. Бунта жавобан у «Маслак ул-муттақин»ни бирмунча қисқартириб, ўзбек тилида назмда битган ва унга «Сабот ул-ожизин» деб ном берган. Ўзбек фалсафий дидактик адабиётининг етук намунаси бўлмиш ушбу асарда тасаввуф таълимотининг маънавий-ахлоқий масалаларини кенг ёритиш билан у туркий тасаввуф адабиёти ривожига катга ҳисса кўшган.\nАсарларида ислом аҳкомлари, тариқат талаблари, инсоний комиллик шартларини бирма-бир таърифлаб берган. Ахлоқий-таълимий аҳамияти жиҳатидан, хусусан, «Маслак ул-муттақин» ва «Сабот ул-ожизин» асарлари мактаб ва мадрасаларда асосий дарсликлар қаторида ўқитилиб келган. Унинг диний-тасаввуфий руҳдаги панду ҳикматга йўғрилган асарлари нафақат Туркистон, балки Қашқардан тортиб Этел (Волга), Ёйиқ (Урал) дарёлари воҳалари, Ҳожитархон (Астрахан), Булғор, Оренбург ва бошқа минтақаларда яшовчи халқлар орасида ҳам кенг тарқалган. Улар кўп нусхаларда кўчирилган. 19-асрнинг охирларига келиб эса Тошкент, Қозон, Боку, Истанбул ва бошқа шаҳарларда тошбосма йўли билан бир неча марта босилиб чиққан.\nСўфи Оллоёр асарлари кўплаб хорижий тилларга таржима қилинган, уларга бағишлаб шарҳлар ёзилган, луғатлар тузилиб, у қўллаган тасаввуфий истилоҳ-тимсоллар кенг шарҳланган.\nДил — ғамин, хотир — хазин, толеъ — қаро, пешона — шўр,\nҚўл — қуруғ, матлаб — узоқ, душман — яқин, жонона — дур*.\nЁр — толиб, ишқи — ғолиб, хасб — монеъ, сабр — оз,\nДаҳр — пуркулфат, жафо — кўб, лутф — кам, раҳмат — вўфур.\nЗод — ақал, сенсиз — касал, ҳажми ҳаво — тавли амал,\nЮз — таалуқ, минг — илал, ғам — бениҳоят, ғусса — зўр.\nИч — тугун, ҳолат — забун, ҳосил — ҳавас, савдо — жабун,\nЙўл узун, аъдо — фузун, этмак — гумон, кетмак — зарур.\nУмр — густу пеша суст,хавф — Ҳотам, ғам — нўхуст,\nЭл — кучук, юк — нодуруст, водий — хатар, аз ман футур.\nФеъл — чаб, ғафлат — ажаб, ғусса — маишат, ғам — тараб,\nТил — сучук, сар — мунқалиб, зоҳир — вараъ, ботин — фужур.\nЧашм — тар, рухсора — зар, хуни жигар — оҳи саҳар,\nКош, бул фан бирла, Оллоёр музтар бўлса кўр.\nЖон агар ҳамсуҳбати тандур, жаҳонда ғам ема,\nБул азиз меҳмон боринда ғуссаи олам ема.\nБир қаришлик йўлга кирсанг, қўйма бейўлдош қадам,\nБир мавиз оллингда ҳозир бўлса, беҳамдам ема,\nИкки кунлик лаззати дунёйи бепоён учун\nФикр этиб ғам туъмасини, эй бани Одам, ема,\nТангдаст ўлдум деб, Оллоёр, кўб фикр этмағил,\nЮз надомат бирла оламдин кетарсан, ғам ема.\nЭй, хуш ул умреки, ўтса бир неча шайдо билан,\nТанлари халқ ичра бўлса, диллари мавло билан.\nБағри бийрон, кўзлари гирён ёронларни қўюб,\nҲайф ўшал умреки, ўтса бизнидек расво билан.\nЖон фидойи ул биродарким, бу дунё мулкидин\nКўрмаса бир пул юзини, ўтса истиғно билан.\nАждаҳо бирлан тўқуш қилғон кишини эр деманг,\nЭр ўшал эрдурки, турса бандалик тамғо билан.\nТоки, Оллоёр, истарсан тириклик иззатин,\nҚоч ўшал тандинки, фикри бўлмаса тангло билан.\nҲожатим улдур, худоё, по ишим бош айласанг,\nМунда тавфиқ, онда имонимни йўлдош айласанг.\nИлкима берсанг асойи ҳиммат, оғзима сано,\nКўнглума ишқ оташин солсанг, кўзум ёш айласанг.\nБор умидим: гарди исёнимни ювғай оби афв,\nВарна йўқдур чораси қора тош айласанг.\nЧеҳраи журмимни ёпғил пардаи исмат билан,\nОнда мушкулдур гуноҳим халқ аро фош айласанг.\nГарчи Оллоёр эрур ноқобилу номустақим,\nЛутф этиб бир муршиди комилға йўлдош айласанг.\nТешти кўксум, эзди бағрим доғи ҳижроним мани,\nБу оламда мунча ғамда чиқмаган жоним мани.\nДилда сабрим, юзда шармим, бошда ҳушим қолмади,\nКўзда ёшим, рангда қоним, танда дармоним мани.\nДардга тўлсам, ғамда сўлсам, телба бўлсам ишқида,\nҲасратида мундоғ ўлсам, йўқдур армоним мани.\nҲолатим бад, ҳасратим беҳад, фиғоним беъадад,\nҚил мадад мандек йиқилғон қулга султоним мани.\nҒуссаи дил, қиссаи мушкулға қолдим ою йил,\nОбу гил ичра хижил қолғон тану жоним мани.\nАйтур Оллоёр йиғлаб зори ҳаф лайлу наҳор,\nТийри ишқи ёр тўкса кошки қоним мани.\nҚойилман ўз нуқсонима,\nЗоти покингдан иноят бўлмаса,\nҚилдим фаоли кундани,\nҚилмоғил расво мани — шармандани.\nСен агар раҳмат ниқобин ёпмасанг\nАйби кўб,нуқсони кўбдур бандани.\nТўктум ибодат тосини,\nСан тузарсан бандани кам-кўсини.\nҚўлларинг булғонса исён лойиға\nОқизурсан мағфират дарёсини.\nҚилдим гуноҳи беадад,\nЖон берар ҳолатда сан бергил мадад.\nНафси шайтон илкидин қутқормасанг,\nБўлди мушкул ҳолимизға,ё аҳад!\nЁ аввало,ё охиро,\nНафси шайтон жонима бўлди бало.\nГарчи Оллоёр Ўтарчидур ёмон,\nҚўймоғил душман қўлида мубтало.\nТутдим фароғат хобини,\nИстадим дойим жаҳон асбобини.\nГарчи Оллоёр эрур ғарқи гуноҳ,\nОч анго ўлганда раҳмат бобини.\nУмр айладим фоний билан,\nЭнди банданг зор йилор жони билан.\nГарчи Оллоёр эрур зору забун,\nЖонин ол нири имони билан.\nПоишларим бош айласанг,\nХирмани раҳмат манго чош айласанг.\nМунда тавфиқим,чироғим қўлга бер,\nОнда имонимни йўлдош айласанг.\nАфв айла ўтган ёшима,\nЯхши қулларни ато қил қошима.\nГўр ичинда келса икки сўрғувчи\nОнда сен раҳм айла ёлғуз бошима.\nДийдамға ашки зори бер,\nКўнглума доим муҳаббат ёри бер,\nОби кавсардин мани сероб этиб,\nҲам манға кўпрук ўтарда ёри* бер.\nЛутф эт гадойи зоринға,\nБандадурман,зорман ҳар бир коринға.\nМағфират дарёсиға ғарқоб этиб,\nКўзларим шояста қил дийдоринға.\nТуз айлагайсан роҳимиз,\nМустажоб этгил дуои оҳимиз.\nТонгла ҳайрон бўлса халқ ўз ҳолиға,\nМустафони қил шифоатхоҳимиз.\nОдамийнинг қадри йўқ бир ерда юрганда омон,\nҚадр ўтар аммо жудолиғ бўлса сандин бегумон.\nГарчи Оллоёр Ўтарчидур, эрур ул ҳам ямон,\nОнинг ҳам қадри ўтар бир нечаға ўлган замон.\nКимдин сучук тил ила шойиста ҳў чиқар\nБудур эшитмишамки, нигудин нигу чиқар.\nАйтур хирад қулоғина ботурда офтоб\nКим борса пастлик ила тонгла улу чиқар.\nҲар кимни бўлса нияти эҳсонда нон киби\nКим солсалар танур ичига сурх ру чиқар.\nБир ҳола турмаган киши телпак ниғу кияр\nБир ерга етмаган сўз оғиздин ниғу чиқар.\nНавмид ўлурму бандаки, раҳмат отасидин\nҲардам нидойи ойати ло тақнату чиқар,\nОллоқулининг ўғлидин айлар таажжуб эл\nКим ўзбек ўғли табъидин бу рангу бу чиқар.\n«Сано лил холиқи ғаброву афлок»,\nЯратди қатраедин гавҳари пок.\nСамовот уйини тутди муаллақ,\nЖаҳона ҳукмини кўрсатди мутлақ.\nҚилиб ғабро мадорин зиммаи ҳут,\nБани Одамға андин қисм этар қут.\nАжаб сунъу, ажаб аҳкоми тақдир,\nҚилур бир қурсдин олам кўзин сер.\nИрода қилса ул Ҳаййу тавоно,\nҚилур бир лаҳзада билмасни доно.\nСафий туфроғин этгач, жон ила жисм,\nНечук ки айлади донойи ҳар исм.\nХалос этса бировни Раббуд —афлок,\nҚолур тоғ остида, андин чиқар пок.\nНечукки тутди тўфон дашту тоғи,\nВа лекин бўлмади ҳўл Нуҳ оёғи.\nХалиллулоҳ учун ёндирдилар нор,\nҚадам қўймай ўшал ўт бўлди гулзор.\nҒазаб ел одиларни қилди нобуд,\nЭди ул ел насийми тобеи Ҳуд.\nБалиқ қорнида бир соҳиб каромат,\nЧила ўлтирди —ю, чиқти саломат.\nАгар амр этса кимни Фориқул —фарқ,\nКелур бир лаҳзада ғарб устидин шарқ.\nНечукким дўстини Султони кавнайн,\nЕтурди соатеда қоба қавсайн.\nАгар ҳар кимга берса иззу имдод,\nКелур хизматга жинну одамизод.\nСулаймонким эгурди инсу жиндин,\nАнинг фармони эрди бир нигиндин.\nҒараз қудрат намолиғ айлади фош,\nВа гар на қадри эрди бир дирам тош.\nКалим илгидаги қутлуғ асое,\nГаҳе кўфрук эди, гаҳ аждаҳое.\nҒараз қудратнамолиғ эрди, эй дўст,\nВа гар на эрди бир қад чўби бепўст.\nАгар амр айласа, кавнайн барпой,\nБўлур бир пистанинг пўчоғина жой.\nДедилар, ҳазрати Руҳул — аминни,\nҚанот ёзса, тутар рўйи заминни.\nАнингдек Жаброиле сидра парвоз,\nМуҳаммад енгида айтур эди роз.\nАгар қилса бировнинг ҳақлиғин фош,\nШаҳодат бергуси гаҳворада ёш.\nАзиз этса қаю қулни ўшал шоҳ,\nАгар чоҳ остида қолса топар жоҳ.\nСулаймон хизматида қилди парвоз,\nҲисобин билмаган шохину шахбоз.\nВале бир муштипар ҳудҳуд эди пайк,\nДеди султониға: «Орийу лаббайк».\nМадад қилса Худое оламорой,\nҲабиб этса ишорат, айрилур ой.\nКишининг рўзисин гар қилмаса кам,\nЕтар ҳар ерда меҳнат қилмаса ҳам.\nКалимин чеҳрасин қилмас учун зард,\nЧиқорди лаҳзада Нил остидин гард.\nНечукким ҳазрати Солиҳ учун фош,\nБолалиғ тева туғди ҳукмидин тош.\nЮборди рўзе Маряма малакдин,\nМасийҳа моида тушди фалакдин.\nАзалда ҳар кишини айласа саъд,\nХалил ўғлидек этса содиқул—ваъд.\nАгар забҳ этсалар, қайтармағай қош,\nКўрунмас бош анинг олдида бир мош.\nКима берса жаҳолат хамридин жом,\nБеҳишт олдиға келса, босмағай гом.\nЕтар раҳмат суви кўк кавкабина,\nЕтушмас қатрае гумроҳ лабина.\nКўрунг Бу Толиб ила Бу Лаҳабни,\nУлуғ дарё лабинда хушк лабни.\nАгарчи ўт била сувда бўлур фарқ,\nЧиқорди сув маконидин нечук барқ?\nАгар чандики шамъ ўтдин бўлур жамъ,\nҚаро сувдин қилур кўз нуридек шамъ.\nҚаю бир қудратин қилмоқ керак ёд,\nЭрур қосир уқули одамизод.\nҲАЗРАТ РАСУЛУЛЛОҲ СОЛЛАЛЛОҲУ АЛАЙҲИ ВАСАЛЛАМ СИФАТЛАРИНИНГ БАЁНИ\nДуруди беадад ҳодийи динға,\nРасули «раҳматан лилоламин»ға.\nХудонинг дўсти мухторул—қурайши,\nМудом уммат учун талх эрди айши.\nЭмас мавжуд анингдек гавҳари пок,\nДалил улдурки кийди тожи «лавлок».\nЎшал шоҳаншаҳиким шамъи диндур,\nАнинг парвонаси Руҳул—Аминдур.\nДеди Маъбуд анинг отин «Муҳаммад»\nМақоматиға ҳаргиз етмади ҳад.\nТушурмай ер юзига соясини,\nЕтурди Арш уйига поясини.\nҚадам босқон манозил эрди пур атр,\nСаҳобул—абйаз эрди бошида чатр.\nЖамоли неъмати матлуби кавнайн,\nКамолидин муяссар «қоба қавсайн».\nШарофат мундин ўтмас — суннату фарз\nЮруса то хуружи Доббатул —арз.\nҲама диндин бўлубдур дини боло,\nГувоҳи ҳазратй Вожиб Таоло.\nАнинг авсофини йўқ интиҳоси,\nНағу, етмас деса васфин Худоси.\nХудонинг раҳмати бўлсун дамодам\nАнинг авлодиға, асҳобиға ҳам.\nКИТОБ ТАЪЛИФИНИНГ САБАБИ БАЁНИ\nАқийдоту фуруъ қурби маҳбуб.\nАниким кўрдилар туркий ёронлар,\nДедилар: «Гар дуо қилса эранлар.\nБитилса турки тил бирла ақийда,\nКўнгуллар бўлса андин орамийда».\nТамаллуқ қилдилар чун бир неча ёр,\nҚалам тортай, Худо бўлсун мададкор.\nВа лекин айлайин сўзларни ижмол,\nМанга йўқтур муфассал қилғали ҳол.\nМане бечора, чунки омидурман,\nГирифтори маломат домидурман.\nЭрурман бандаларнинг сарнигуни,\nТўлай ёру биродарлар забуни.\nАгар чандики бўлсам мағзи йўқ пўст,\nИшорат қилдилар, чун бир неча дўст.\nАларнинг сўзларин бузмай мане зор,\nСавод эттим неча манзума ночор.\nАқийда сўзларини қилдим исбот,\nАнга қўйдим «Саботул—ожизин» от.\nЎзимдек хасталар бўлғайму деб шод,\nНасойиҳдин ҳам андак айладим ёд.\nНасиҳат тингламас дил сахти маҳжуб,\nКўкармас тоша ёмғур ёғса ҳам кўш\nНедур қуллуқ ани муштоқи бўлмоқ,\nЎзидин фони Ҳақға боқи бўлмоқ.\nТонимоқ Тангрини тонмоқ ҳаводин,\nКейин турмоқ фиоли нораводин.\nБўйинсунмоқ, югурмоқ «қил!» демишда,\nҚазоға рози бўлмоқ барча ишда.\nУмид этмак ўшал қудратли Шоҳдин,\nЁнардин хавф этиб, ёнмоқ гуноҳдин.\nЯқин билмак, жамоат эътиқодин,\nКейин солмоқ мухолиф ижтиҳодин.\nАқийда билматан шайтона элдур,\nУёлма маърифатни ўрганурдин,\nТанур жойинг бўлур, қолсанг танурдин.\nУёлмасдур талаб амрини олғон,\nҚолур яхши уй олғандин уялғон.\nАЛЛОҲ ТАОЛОНИНГ БИРЛИГИ БАЁНИ\nТавонодур ҳамиша, ўзга бўлмас.\nУдур ҳоким ки ҳукмин ўзга этмас,\nАЛЛОҲ ТАОЛОНИНГ СИФАТЛАРИ БАЁНИ\nСубутидур анинг саккиз сифоти\nСифат зоти эмас, на ғайри зоти.\nҲаёту, илму, қудрат ҳам басар, самъ,\nИродаву, калом, таквиндур, эй шамъ.\nВа лекин жисм ила жондин муназзаҳ.\nҒанидур барча оламдин ўшал Ҳай.\nАгар мунда юборурсан кўнгилни,\nТурушдур ё юрушдур хайру шардин,\nНа ким, тегса анга нафъу зарардин.\nЗарардур, нафъдур ё хайр, шардур,\nЯқин билгил, қазо бирла қадардур.\nХалойиқнинг жамиъи феълу қавли\nИрода айлагач, Халлоқи олам\nҲар ишни «бўл!» деди, бўлди ўшал дам.\n«Қўли бирла яратди» дема зинҳор.\nТилингни сақла мундоғ қавли баддин,\nХудовандим муназзаҳдур жасаддин.\nКаломи ҳақдаким «яд» айлади ёд\nАнинг бир васфидур, эй одамизод.\nКўнгилни қўймағил, сан ҳар қаю юз!\nБасар маъниси — кўрмак, самъ —эшитмак.\nЭшитмак, кўрмагидур қудратидан,\nҚулоқдин, кўздин эрмас, билгил, эй тан.\nҚулоқ, кўз бандаға ҳожат эрур, бас\nХудойим кўрсатур дўстларға дийдор.\nБулардин ё кичикдур ё зиёда,.\nЭмасдур ҳеч нимарса беирода.\nАгар чандики қўимас эркимизга,\nНа ким ризқеки бўлса шайбу боло\nҲаромидин ва ле манъ этди бизни,\nКиши рози, деса— исён қилурға,\nВале туз иўлни кўрсатди аларға.\nАгар афв айласа, ўз фазлидур ул,\nЕтар биз омиларга бунча билсак,\nТутуб маҳкам бўиинсунсак, эгилсак.\nЖамоат аҳли суннат тузган эрлар\nДедилар: «Турфа нозикдур бу йўллар».\nУлуғ йўлни қўииб ўлгунча, эй ёр,\nХудодин ҳар на келса, рост билдинг,\nТилинг бирла яна иқрор қилдинг.\nМусулмонлиғ йўлида булдир иймон,\nМуни билмас киши Тонгла пушаймон.\nЯқин билгилки, иймон бўлмағай кам,\nЭрур бирдек, зиёда бўлмағай ҳам.\nБу сўздур аҳли суннатни тариқи,\nЖадал этди бу сўзда ҳар фариқи.\nБўлур аммо амал зойиду нуқсон,\nТопар яхши амалдин ужра инсон.\nАмал айланг ва лекин аймоғайсиз:\n«Амалдин дохили жаннат бўлурмиз».\nАни амрин дилу жонинг била ол,\nАмал қил ҳам Ўзининг фазлина сол.\nНасиб этса биҳишт Ўз фазлидин бил,\nАмалга иттико қилмай амал қил.\nҒараз улким, амалга бўлма мағрур,\nАмал қилғил, амалга банда маъмур.\nАмал қилмоқдин ахди истифода\nДедилар: «Нури иймондур зиёда».\nВа гар на бўлмас иймон зойиду кам,\nАқида булдур, эй фарзанди одам.\nАмалнинг нафъи ҳам иймон биландур,\nҚачон ёлғуз амал қилғон биландур.\nНаъувзу биллаҳ, иймонсиз кишини\nҚабул этмас Худойим ҳеч ишини.\nАгарчи яхшилар аъмолин этса,\nТасаддуқ ер юзини молин этса.\nРиёзат бирла бўлса эртаю кеч\nЎшалким сидқи иўқтур — қилгани ҳеч.\nБўлур дўзах ани охир макони,\nҚутулмас ҳаргиз андин жисму жони.\nАгар иймон насиб этса кишиға,\nБерур ужра ани хўб қилмишиға.\nАгар чанди кабоир қилса беҳад\nТамуғда қолмас иймонлиғ муаббад.\nИлохи, осиймиз, бечорадурмиз,\nҲавойи нафс ила оворадурмиз.\nҚўноқмиз бир кеча дунёйи ҳеча,\nНа ишлар кечадур биздин бу кеча?!\nБу тунда тут бутун иймонимизни,\nСабоҳ қутқор тутундин жонимизни.\nКўнгил сандуқина бир бебадал дур\nЎзинг рост айлагил, ё Кошифаз — Зур.\nЎшал дур қасдина шайтони бадбахт\nТушубдур кўп ҳавохоҳи билан сахт.\nАгар бўлсанг мани ҳолимга ҳомий,\nТўзар кулдек адувларни тамоми.\nАгар Сен сақласанг раҳмат йўлидин,\nАдув қул келса, на келгай қўлидин.\nЯна иймонда айди аҳли таҳқиқ:\n«Худодиндур ҳидоят бирла тавфиқ».\nХудонинг феъли ул махлуқ эмасдур,\nКиши ҳаргиз ани махлуқ демасдур.\nДедилар маърифат бирла ул иқрор\nЎшалким бандасини феълида бор.\nНечукким бандани халқ этти Мавли,\nТақи махлуқ эрур феъли ва қавли.\nЭрур бир маънида иймону ислом,\nБуни билса керак, ҳар хосу ҳар ом.\nАимма қавлини берк ушла зинҳор,\nЖадални нафъи йўқ бўлса, на даркор.\n← Аввалги Аввалги Сайёдий (XVII аср)\nКейинги → Кейинги: Толибий (XVIII аср)


Эрон Исломий Кенгаш Мажлисининг салоҳиятлари - Parstoday\nӮн биринчи чақириқ Эрон Исломий Кенгаш Мажлисига сайловлар (1)\nЭрон Исломий Кенгаш Мажлисининг салоҳиятлари\nфеврал 15, 2020 19:19 Asia/Tashkent\nЭрон Ислом Жумҳуриятида мамлакат ишлари халқ томонидан бошқарилиши керак. Эрон Ислом Жумҳурияти Конститутсиясининг 62-моддасига кӯра Исломий Кенгаш Мажлиси яширин овоз бериш йӯли билан бевосита сайланадиган вакиллардан ташкил топади.\nЭрон Ислом Жумҳурияти Конститутсиясининг 63-моддасида келтирилишича, Исломий Кенгаш Мажлисида намояндалик муддати тӯрт йилдир. Мамлакат маълум бир пайтда Мажлиссиз қолмаслиги учун ҳар бир муддат учун сайлов ӯша муддат тугамасиданоқ ӯтказилиши шарт. Исломий Кенгаш Мажлиси айрим мавзулар бӯйича Конституцияга асосланган ҳолда қонунлар қабул қилади.\nИсломий Кенгаш Мажлиси қабул қилган қарорлар мамлакатдаги расмий мазҳаб аҳкомлари ҳамда Эрон конституциясига зид бӯлмаслиги керак. Бу нукта устидан назорат қилиш Конституциянинг 96-бандига асосан Қабул қилинган қонунларнинг Конституцияга мослигини Назорат қилиш кенгашига юклатилган. Шу сабабли Назорат кенгаши бӯлмаган ҳолатда Исломий Кенгаш Мажлиси қонуний эътиборга эга эмас.\nКонститутсиянинг 91-моддасига кӯра 12 аъзодан иборат Назорат Кенгаши ташкил қилинади. Булардан 6 нафари замонанинг муҳим масалаларидан хабардор бӯлган адолатли фақиҳ бӯлиб, улар Исломий Инқилоб Муаззам раҳбари томонидан тайинланади. Қолган 6 нафари салоҳиятли мусулмон ҳуқуқшунослар бӯлиб, уларнинг номзоди мамлакат Олий Судининг раиси томонидан тавсия қилиниб, Исломий Кенгаш Мажлиси томонидан сайланадилар.\nКонститутсиянинг 94-млддасида таъкидланишича, Исломий Кенгаш Мажлиси томонидан қабул қилинган барча қонунлар кӯриб чиқиш учун Назорат Кенгашига юборилиши керак.\nИсломий Кенгаш Мажлиси шунингдек, мамлакатнинг барча ишларини таҳқиқ қилиш салоҳиятига эга.\nХалқаро келишувлар, шартномалар ва аҳдлашувлар Исломий Кенгаш Мажлиси томонидан тасдиқланиши лозим.\nИсломий Кенгаш Мажлисидаги ҳар бир вакил бутун халқ учун масъул бӯлиб, мамлакатнинг барча ички ва ташқи масалалари юзасидан ӯз фикрини баён этиш ҳуқуқига эга. Исломий Кенгаш Мажлиси намояндалари ӯзининг намояндалик бурчини бажариш чоғи фикрини баён этиш ва овоз беришда эркин бӯлиб, уларни вакиллик вазифасини бажариш чоғи билдирган фикри ва берган овози учун таъқиб қилиш қонунга хилофдир.\nҲукумат тузиш пайти президент вазирликка лаёқатли шахс номзодини мажлисга тавсия қилади. Исломий Кенгаш Мажлиси тасдиқлаган чоғи бу шахс вазир лавозимини эгаллай олади.\nКонститутсиянинг 88-моддасига кӯра Исломий Кенгаш Мажлиси вакилларининг тӯртдан бири мамлакат президентидан, ҳар бир вакил эса исталган вазирдан унинг фаолиятига боғлиқ савол билан мурожаат қилганида президент ёхуд вазир Исломий Кенгаш Мажлисига келиб, саволларга жавоб бериши лозим.\nШунингдек Конститутсиянинг 89-моддасига асосан Исломий Кенгаш Мажлиси вакиллари ӯзлари лозим деб топган пайтда вазирлар ҳайъати ёхуд вазирлардан бирига ишончсизлик билдиришлари мумкин. Ишончсизлик билдириш учун вакилларнинг энг камида 10 нафари имзолагач, масала Исломий Кенгаш Мажлисида кӯриб чиқиш учун қабул қилинади.\nМамлакат президентига ишончсизлик билдириш ҳақидаги масалани Исломий Кенгаш Мажлисига киритиш учун эса Исломий Кенгаш Мажлиси вакиллари учдан бир қисмининг имзоси лозим.\nКонститутсиянинг 90-моддасида Исломий Кенгаш Мажлиси томонидан халқнинг арз-шикоятларини ӯрганиш масаласида шундай дейилган: Мажлис, ижроия ҳокимияти ёхуд суд органларининг ишидан норози бӯлган киши ӯз шикоятини ёзма ҳолда Исломий Кенгаш Мажлисига тақдим қилиши мумкин. Мажлис бу шикоятни ӯрганиб, ижроия ёхуд суд ҳокимиятига тегишли бӯлса, улардан жавоб талаб қилиб, шикоятчига етказиши шарт. Жавоб оммага тегишли бӯлса, у ОАВлар орқали эълон қилинади.\nЭрон мажлисига сайлов


Август анжуманида устозларга уй берилди\nВилоят ҚХА биносида “Қозоғистоннинг янгиланиши 3.0 – билимнинг ҳиссаси” мавзуида вилоят педагогларининг август анжумани бўлиб ўтди.\nУнда вилоят ҳокими Ж. Туймебаев иштирок этиб, даставвал, вилоят, шаҳарлардаги барча мактабларда йил давомида бажарилган ишлар ва эришилган ютуқлардан сўзловчи жамланган интерфаол тахталар кўргазмасини томоша қилди.\nСоҳадаги масалалар ҳар томонлама муҳокама қилинадиган, анъанага айланган ушбу анжуманда ҚР Таълим ва фан вазирлигининг вакиллари, вилоят маслаҳати депутатлари, бошқармалар бошлиқлари, туман ва шаҳар ҳокимлари, умумтаълим муассасалари раҳбарлари иштирок этди.\nТадбирда вилоят таълим бошқармасининг бош раҳбари Исатай Сағиндиқов таълим соҳасида эришилган ютуқлар, амалга оширилган ишлар ва бажарилиши кўзланган масалаларга алоҳида тўхталди.\n– Жорий йилда таълим соҳасини молиялаштириш учун вилоят бюджетидан 257, 6 млрд. тенге ажратилди, бу ўтган йилгидан 19 млрд. тенге ортиқ. Шунингдек, жорий йилда 31,2 млрд. тенгега 79та таълим иншоотида қурилиш ишлари олиб борилган бўлса, улардан 29таси йил сўнгигача фойдаланишга топширилади. 2016 йилда авария ҳолатидаги ва уч мавсумда ўқитадиган 43та мактаб бўлганди. Жорий йилда уларнинг 20тасида қурилиш ишлари олиб борилди, қолган 23та мактаб қурилиши 2018-2019 йилларда ниҳоясига етади. Мактабгача ўқитиш муассасалари ўтган ўқув йилига нисбатан 95 бараварга ортиб, болалар боғчасида рўйхатда турган 3-6 ёшли болалар сони 43 мингдан 28 мингга камайган. Давлат дастурига мувофиқ мактаб ўқувчилари бепул дарсликлар билан таъминланмоқда. Вилоят бўйича барча дарсликларга ҳаммаси бўлиб 4,5 млрд. тенге ажратилди, бу ўтган йил билан таққослаганда 1,8 млрд. тенгега кўп. Ҳудудимизда ҳозирги кунда 69 мингдан зиёд ўқитувчи таълим бермоқда. 2017-2018 ўқув йилида 640 мингга яқин ўқувчи мактабларда таълим олади. Улардан 1-синфга борадиган болалар сони 73691 нафарни ташкил этади. Минтақамизда жами 1036та мактаб бўлса, улардан 7таси хусусий мактаб ҳисобланади, – деди И. Сағиндиқов.\nАнжуманда сўзга чиққан вилоят раҳбари минтақадаги педагогларнинг барчасини янги ўқув йили билан табриклади.\n– Август анжумани – таълим соҳасидаги ютуқларимиз ва камчиликларимизни саралайдиган ўзгача йиғилиш бўлиб, галдаги вазифалар пухталанадиган муҳим учрашувлардан бири. Элбоши Нурсултан Абишули Назарбаев: “Муваффақиятли бўлишнинг энг муҳим, бош омилларидан бири таълим эканини ҳар ким чуқур тушуниб олиши лозим. Ёшларимиз устувор берадиган марралар қаторида таълим ҳар доим биринчи ўринда туриши шарт. Сабаби, билимни қадриятлар рўйхатида таълимни ҳамма нарсадан юқори қўядиган миллатгина муваффақиятга эришади”, деганди. Шунинг учун ҳам бугунги кун таълимнинг мазмуни ва моҳиятига, ўқувчи ва педагог шахсига ҳамда фаолиятига муносабати тубдан ўзгараётган мураккаб давр, – деди Ж. Қансейитули.\nТаълим соҳасини таҳлил қилгандан сўнг, вилоят ҳокими соҳадаги камчиликларга ҳам тўхталди. Сифатли билим бериш масалалари ҳамда суицид, уюшган жиноятчиликка қарши кураш каби масалаларни ҳал қилишнинг йўлларини тушунтириб ўтган минтақа раҳбари муаммоларни бартараф қилиш учун барча фуқаролар фаол бўлиши кераклигини айтди.\nАвгуст анжуманида таълим соҳасида кўп йиллардан буён намунали хизмат қилиб келаётган уч нафар устоз – Шимкент шаҳридан, 39-сонли М. Жумабаев номидаги умумий ўрта мактабнинг бошланғич синф ўқитувчиси Айнур Дуйсебекова, 66-сонли “Қазиғурт” умумий ўрта мактабининг информатика фани муаллимаси Жанат Мусаева ҳамда Туркистон шаҳридаги 9-сонли Некрасов номидаги гимназиянинг қозоқ тили ўқитувчиси Венера Батирқуловага квартира калитларини тантанали равишда топшириб, бир гуруҳ илғор ўқитувчиларга ҳам эҳтиром кўрсатилди.\nДилбар САЪДУЛЛА қизи, 2017-08-25, 20:18 162


Имом Мотуридий ҳақида Росулуллоҳ саллоллоҳу алайҳи васалламнинг башорати\nЖонажон юртимиз Аллоҳ назар қилган юрт бўлиб, қанча – қанча олиму уламоларни, неча – неча жасорат соҳибларини ва буюк подшоҳу султонларни тарбия қилган макондир. Шундай экан халқимиз, миллатимиз ўзининг буюк аждодлари асос солган йўлидан юрса, ҳеч қачон ёвга ем, душманга таслим бўлмайди. Чунки аждодларимиз қолдирган бебаҳо маънавий меросимизни ихлос билан ўрганиш, халқимиз қалбида ватанга муҳаббат, миллатга садоқат ва динга ихлосни ўргатади. Имом Бухорий, имом Термизий, Имом Мотуридий, Имом Насафий, ал-Хоразмий, Мирзо Улуғбек ва Абу Али ибн Сино каби зиё соҳибларининг бизга қолдирган маънавий мерослари халқимизнинг саодатли йўлини ёритишга хизмат қилади. Бу парлоқ йўл то қиёматгача мана шунда ёруғ қолажак.\nЯратганга беадад шукурлар ва мақтовлар бўлсинки, юртимизда барча соҳада ислоҳатлар жадал сувратда амалга оширилаётган бир пайтда, диний соҳа рахбарлари ва ходимлари ҳам бу жабҳада бошқалардан ортда қолаётгани йўқ. Узоқ ўтмишимизга эмас, яқин тарихимизга қарайдиган бўлсак, ўтган икки йил ичида Динимиз фидоийлари кўпгина савобли ишларни амалга оширдилар. Турли хил диний билим масканларининг очилиши, Ўзбекистон Халқаро ислом академиясининг таъсис этилиши, Бухорода Мир Араб олий мадрасаси ва тасаввуф мактаби, Самарқандда калом илми мактаби, ҳамда Марғилонда фиқҳ мактабларининг очилишини мисол қилиб келтиришимиз мумкин. Қолаверса ўтган 2019 йили Самарқандда ҳадис илми олий мактабининг иш бошлаши бунинг ёрқин мисолидир.\nМуҳтарам юртбошимиз Шавкат Мирзиёевнинг ташаббуслари билан Ўзбекистон телеканалида “Ўзбекистон буюк алломалар юрти” рукни остида янги кўрсатувнинг ташкил этилиши алоҳида таҳсинга сазовар ишлардан бири ҳисобланади. Сабаби шу юртда туғилиб, ўсган буюк алломалар илмнинг барча соҳасида дунёга устоз бўлган десак муболаға бўлмайди. Уларнинг ҳар бири ҳақида тўхталиб, маълумот бериш бу ўринда иложсиз бўлгани учун, биз фақат дунё мусулмонларининг соф эътиқодини сақлаб қолиш учун бутун умри ва илмини сарф қилган буюк Ватандошимиз Имом Мотуридий ҳазратлари ҳақида қисқача тўхталмоқчимиз.\nИмом Мотуридий ҳазратлари ҳақида Пайғамбаримиз саллоллоҳу алайҳи васаллам башорат берган десак муболаға бўлмайди. Чунки Пайғамбаримиз саллоллоҳу алайҳи васаллам шундай марҳамат қилади:\nعن أبي هريرة رضي الله عنه قال. قال رسول الله صلى عليه و سلم: ” إنَّ الله يَبْعَثُ عَلَى رَأسِ كُلِّ مِائَةِ سَنَةٍ مَنْ يُجَدِّدُ لهذه الأمة دِينَهَا “\nЯъни: “Аллоҳ таоло ҳар юз йилнинг бошида сизларнинг динингизни янгилаб берадиган бир мужаддид (динни янгиловчи) юборади” деганлар. Бу ўринда келтирилган “Янгилаш”дан мурод, диннинг аҳкомларини ва асосини ўзгартириш дегани эмас, балки, унга сизиб кирган турли бидъат – хурофотлардан, нотўғри таъвиллардан ва ботил тўқималардан тозалаш назарда тутилган.\nШу ҳадисга мувофиқ тарихчилар “Ўтмишдаги ислом уламоларининг қай бирлари мана шу ҳадисга мувофиқ келади?” деган саволга жавоб излашади. Шунга кўра Уламолар, Расулуллоҳ саллоллоҳу алайҳи васаллам вафот этган биринчи юз йилнинг бошида Умар ибн Абдулазиз ушбу ҳадисга мувофиқ келади деб ижмо қилганлар.\nУмар ибн Абдулазиз ҳижрий 62 – 101 (мил. 680 – 719) йиллар оралиғида яшаб ўтган. Умар ибн Абдулазиз ўз замонасининг энг илмли кишиларидан бириб бўлиб, ҳижрий 99 ва 101 йиллари оралиғида бутун ислом оламига подшоҳ бўлди. Ана шу қисқа икки йиллик ҳукмронлик даврида, ўзидан олдинги Бани Умайя ҳукмдорлари жорий қилган турли бидъат ва хурофотларни супуриб ташлади.\nКейинги юз йилга эса тўртта мазҳаббошилари тўғри келишини этироф этишади. Айниқса Аҳмад ибн Ҳанбал, Имом Бухорий, Имом Термизий, Муҳаммад ибн Нун, Ҳасан ибн Ҳаммод Сажжода ва Аҳмад ибн Наср каби забардаст олимлар ҳам шу ҳадиснинг тахтига киради.\nЭнди кимдир савол бериши мумкин “Бу ҳадисда ҳар юз йилда битта олим келиши ҳақида гапирилган. Сиз эса бир нечта олимларни санаб ўтдингиз?” десалар, уларга жавобимиз шуки, ҳадисда Пайғамбаримиз саллоллоҳу алайҳи васаллам “مَنْ يُجَدِّدُ ” калимасида مَنْ исми мавсуласини ишлатди. Яъни бу калима ҳам бирликка ва кўпликка ишлатиладиган калима ҳисобланади. Шунинг учун бу ҳадисда фақатгина бир киши назарда тутилган дейишимиз нотўғри бўлади. Балки мужаддид олимлар ҳар юз йилда келадиган олимлар битта ёки бир нечта бўлиши ҳам мумкин\nАҳмад ибн Ҳанбал рахматуллоҳи алайҳ ҳижрий 164 – 241 (мил. 780 – 857) йиллар оралиғида яшаб ўтган.\nАҳмад ибн Ҳанбалнинг Мўътазила фирқасининг “Қуръон махлуқ” деган ботил эътиқодларига қарши қоядек туриб беришлари ҳар қандай таҳсинга лойиқдир. Мўътазилийлар бутун ислом умматининг эътиқодини бузиш йўлида ҳаракат қилиб, ҳатто Аббосийлар сулоласининг 7 – 8 – 9 – ҳукмдорларининг ҳам онгига ботил эътиқодларини сингдиришди. Кейин шу ҳукмдорларнинг ёрдамида ўша даврдаги уммат уламоларини бир – бир ғалвирдан ўтказдилар. Уламолар орасида “Қуръон махлуқ эмас” деган соф эътиқодда маҳкам турганларини зиндонга солишди, ҳатто қатл қилишди. Мана шундай турли азоб ва қийноқларга собит турган забардаст олим Аҳмад ибн Ҳанбал Мўътазилия фирқасининг эътиқоди нотўғри эканлигини исботлаб берди. Подшоҳ уни бир неча йил зиндонга солиб қийнаганлиги ва дарралатгани учун узр сўради ва кўп ҳадялар бериб, эҳтиром кўрсатди. Имом Аҳмад рахматуллоҳи алайҳни ҳам тарихчилар иккинчи юз йилликдаги “Мужаддидул Умма” ҳисобланади.\nЭнди учунчи юз йилликка келадиган бўлсак, мана бу даврда Имом Мотуридий ва Имом Абул Ҳасан Ал-Ашъарий ҳамда Имом Абу Жаъфар Ат-Таҳовий каби зотлар “Навбаттдаги динни янгиловчи” (Мужаддидул умма) кишилар бўлди десак тўғроқ бўлади.\nЧунки айнан мана шу даврда аҳли сунна эътиқодини бузишга учта залолатга кетган фирқа тиш – тирноғи билан ҳаракат қилаётган эди. Улар Мўътазилийлар, Рофизийлар ва Қарматийлар фирқалари эди. Рофизийлар ҳижрий 250 – 450 (мил.864 – 1058) йиллар оралиғида тез – тез аҳли сунна вал жамоа эътиқодидаги халқ устига ҳужум қилиб, турли қон тўкишларни амалга ошириб келган.\nҚарматийлар эса ҳижрий 258 – 345 (мил.872 – 956) йилларда бутун Ҳижозни, яъни Макка, Мадина ва Тоиф шаҳарларини босиб олиб, одамларни қиличдан ўтказди. Ҳатто ҳижрий 317 йили ҳаж мавсумида Маккага ҳужум қилиб, ҳожиларни ўлдириб, Замзам қудиғини, уларнинг жасадлари билан кўмиб ташлади. Каъбани вайрон қилиб, Тиллодан ясалган эшигини ва тановларини қўпориб олишди. Каъбанинг ёпинғичини ечиб, бўлиб олишди. Бу жиноятчиларнинг бири Хажарул Асвадни ўрнидан суғириб олган эди, бошқаси уни гурзи билан бир уриб, синдириб ташладида: “أين الطيرُ الأبابل و أين الحجارةُ من سجّيل” (Қани (Абрахага келган) Абобил қушлари ва қани сапол тошлар) дея жар солди.\nМана шу манфур Қарматийлар бу жирканч ишларини бажарар экан, хожиларга қарата: “Эҳ Ахмоқлар! Сизларнинг бу қоратош (Каъба) ни айланиб, тавоф қилишларингиз, жоҳилиятдаги мушрикларнинг бутларни айланиб тавоф қилишидан нима фарқи бор. У ҳам жонсиз тош, сизлар тавоф қилаётган Каъба ҳам жонсиз тошку” деб қичқирар эди. Ҳатто бир неча йил чекка ҳудудлардан одамлар ҳаж ибодатини бажариш учун Маккага кела олмай қолди. Чунки Қарматийлар кетма – кет бир неча маротаба ҳаж ибодатига келаётган ҳожиларнинг карвонига ҳужум қилиб, уларнинг озиқ – овқатларини ва ичимлик сувларини тортиб олиб, ўзларини бепаён саҳрода ёрдамсиз қолдирар эди. Бу ҳожилар озиқ – овқатсиз, сувсиз, чўлда очлик ва ташналикдан барчалари вафот этиб кетар эди.\nУларнинг мақсади барча соф эътиқоддаги мусулмонларни залолатга бошлаб, ўзларининг жирканч ғояларини амалга оширишдан иборат бўлган. Ўша даврда бизнинг диёрларимизда Исмоил ибн Аҳмад Ас-Сомоний подшоҳ бўлиб, халқ Рофизийлар зулмидан қаттиқ озор чекаётган давр эди. Мана шундай оғир вазиятда Аллоҳ таоло Мовароуннаҳрдан Имом Мотуридийни, Боғдоддан Абул Ҳасан Ал-Ашъарийни ва Мисрдан Абу Жаъфар Ат-Таҳовийларни “Мужаддидул умма” қилиб чиқарди. Бу олимлар бир – бирларини кўрмаган ҳолда “Аҳли сунна вал жамоа”нинг ақида йўлини тузиб берди. Бу йўл то ҳозирга қадар ислом умматини соф эътиқод устида сақлаб қолишга хизмат қилиб келмоқда.\nМана шу Имом Мотуридий ҳаёти ва ижодларига ҳам назар солсак, ҳижрий учунчи асрда ҳам дин душманлари ислом таълимотини бузишга ҳаракат қилган. Бунинг учун Қуръон оятларини, мусулмонларнинг соф этиқодини ўзгартиришга уринишлар бўлган. Лекин уларнинг бу ишлари самара бермаган. Сабаби Аллоҳ таоло ўзининг китобини қиёматга қадар ўзи ҳимоя қилишини Қуръондаги “Хижр” сураси 9 оятида: “Албатта, Зикрни (Қуръонни) биз нозил қилдик ва уни биз Муҳофаза қилурмиз” дея хабар беради. Бузғунчиларнинг бу ҳаракати фойда бермаганидан сўнг, Қуръонни нотўғри таъвил қилишга ва ислом таълимотининг иккинчи асоси ҳисобланган ҳадисни бузишга киришган. Минг афсуслар бўлсинки, бунда улар бироз бўлсада натижага эришган. Қуръондаги муташобеҳ оятларни ўз мақсадлари йўлига бурди ва турли мавзуда ҳадислар тўқиб чиқаришди. Шу билан содда мусулмон халқни тўғри йўлдан адаштиришга уринди.\nМана шундай қийин вазиятдан ислом умматини безарар олиб чиқишда Имом Мотуридий ҳазратлари жуда катта хизмат қилди.\nНомоз ўқимайдиган мусулмонни ҳеч иккиланмасдан “Кофир” деб, унинг қони, жони ва молини ўзларига ҳалол санайдиган турли фирқаларга қақшатгич раддия берди. Яъни: “Агар бир киши “Ла илаҳа иллаллоҳ, Муҳаммадан Расулуллоҳ” деса, энди номоз ўқийдими, ўқимайдими у одам “Мусулмондир” деди. Бу сўзига оят ва ҳадислардан далиллар келтириб, Пайғамбаримиз саллоллоҳу алайҳи васаллам: “Ким Ла илаҳа иллаллоҳ деса жаннатга киради” каби ҳадислардан келтирган.\nШунинг учун ҳам Имом Мотуридий ҳазратлари мусулмонлар томонидан “Имамул ҳуда”, “Мусаҳҳиҳу ақоиди аҳли сунна” каби буюк унвонлар билан шарафланган.\nШайх Абдуллоҳ Мустафо Муроғий ҳазратлари Имом Мотуридий ҳақларида гапириб: “Абу Мансур Мотуридий ҳужжат ва далили кучли, хусуматчини мот қиладиган, мусулмонлар эътиқодини ҳимоя қилиб, адашган мулҳидларнинг шубҳаларига раддия берган олим эди” деган эди.\nБиз мана шундай забардаст олимларимизнинг соф эътиқодий таълимотларини маҳкам ушлаб, ёш авлодга тўғри тарзда етказа олсак, халқимиз ҳеч қачон ўзгаларни “Кофир” да айблаб, тўғри йўлдан адашмайди.\nкафедраси ўқитувчиси А.Тошпулатов


Дунёга машҳур ёзувчилар аслида ким бўлган? (2019 йил, 34-35 сон) | Insonvaqonun.uz\nБош саҳифа/Олам ва одам/Дунёга машҳур ёзувчилар аслида ким бўлган? (2019 йил, 34-35 сон)\nҲинд муҳожирларининг ҳимоячиси\nМаҳатма Ганди — Лондонда ўқиб, ҳуқуқшунослик дипломини олди. Шундан кейин у ўз ватани Ҳиндистонга қайтади. Афсуски, Ҳиндистонда мутахассислиги бўйича иш топа олмайди. Кейинчалик ҳинд муҳожирларининг ҳақ-ҳуқуқларини ҳимоя қилиш учун Жанубий Африкага боради. Ганди фаолияти давомида 1771 йилда ташкил топган Қозон императори университетининг ҳуқуқ факультетида ҳам бир неча йил ўқиди. Ҳуқуқшунослик фаолиятини янада мустаҳкамлаш учун тўрт йил давомида у қонун билан шуғулланади ва шу билан бирга Гётенинг “Ёш Вертернинг изтироблари” романини ҳамда Геттс фон Берлихингеннинг тарихий драмасини нашр эттиради.\nОмадсиз юристлар орасида дунёга машҳур ёзувчилар кўпчиликни ташкил этади. Улардан яна бири Оноре Де Бальзак.\nУ 1816 йилда Париждаги ҳуқуқ йўналишига ихтисослашган мактабга ўқишга киради. Мактабни тамомлагач, адвокатлик фирмасида ишлаш учун баъзи жойларга мурожаат этади. Аммо бу иш унга омад эшикларини очмайди ва кундалик ҳаётида қийинчиликларга дуч келади. Шундан сўнг у ёзувчи бўлишга қарор қилади. Ёзувчилик тан олиш керакки, Бальзакка муваффақият олиб келади. Лекин ёзувчи бўлса-да, ҳуқуқшуносликдан батамом воз кечгани йўқ. Чунки Бальзакнинг кўплаб асарларида адвокатлик иши ҳақида батафсил маълумотлар келтирилган. Унинг бундай асарларидан шу давр адвокатлари махсус қўлланма сифатида фойдаланган.\n2 марта ўз жонига қасд қилган адвокат\nЁзувчи Леонид Андреев 17 ёшида ўз жонига қасд қилишга уринади. Бунга сабаб нималигини эса ҳеч ким билмайди. Жони омон қолган ёзувчи орадан вақт ўтиб, Санкт-Петербург университетининг юридик факультетига ўқишга киради. Лекин ўқиш учун тўловни тўламагани сабабли университетдан ҳайдалади. Кейинчалик ўқишни давом эттириш мақсадида Москва университетининг юридик факультетига ўқишга киради. Ва қарангки, шу вақт оралиғида ҳам яна бир бор ўз жонига қасд қилишга уринади. Лекин бу аҳмоқгарчилиги муваффақиятсиз якун топади. 1897 йилда у ўқишни тугатиб, 1902 йилгача адвокатлик фаолияти билан шуғулланди. У ўз омадини ёзувчиликда ҳам синаб кўрган ва ижобий натижага эришган. Унинг 1902 йилда “Бир пайтлар” ҳикояси нашр этилиб, ҳикоя унга адабий шон-шараф олиб келади.\nНобель олган ҳуқуқшунос\nЮридик маълумотга эга бўлган яна бир ёзувчи Морис Метерлинк. Бу ёзувчини кўпчилик “Мовий қуш” пьесасининг муаллифи сифатида танишган. Морис Метерлинк нотариус оиласида дунёга келган.\nУ Гент университетининг юридик факультетига ўқишга кириб, муваффақиятли тамомлаган. 1885 йилда ҳуқуқшунослик фаолияти билан шуғулланиш тўғрисида рухсатнома олган.\nМорис Метерлинк юрист сифатида сезиларли танилмади. Лекин ёзувчи сифатида машҳурликни қўлга киритди. У адабиёт соҳасида 1911 йилда Нобель мукофотига сазовор бўлди.\nСудларда дипломсиз ишлаган юрист\nАлександр Островский Москва давлат университетининг юридик факультетига ўқишга киради. Аммо университетда ўқитувчи билан зиддиятга бориб қолганлиги туфайли диплом ололмайди. Шунга қарамай, у Москва қўшма судининг идорасида биринчи даражали ходим сифатида ишлай бошлайди. Кейинчалик Москва савдо судига ишга ўтади. Бу жойда Островский 1851 йилгача хизмат қилади.\nФранц Кафканинг очилмаган Хислати\nФранц Кафкани танимаган одам бўлмаса керак. У Прагадаги Чарлз университетида юридик фанлар доктори илмий даражасига эга бўлган. Кафка университетни имтиёзли тугатгандан сўнг, суғурта бўлимида расмий лавозимга эга бўлади. Бу ердаги ишларнинг унга ажабланарли жиҳати йўқ эди. Чунки у 13 йил давомида суғурта ҳодисаларини тергов қилиш ва текшириш билан шуғулланган.\nҚидиришда исковчи итлардан фойдаланишни татбиқ этган судьялар\nЖон Филдинг туғма ожиз бўлишига қарамай, акасининг катта судья бўлиб етишишига сабабчи бўлган. Натижада, Филдингнинг акаси шаҳарнинг катта судьяси лавозимига тайинланади. Жон Филдингнинг ноёб қобилияти бор эди. Яъни у жиноятчиларнинг овозларини мустақил равишда таниб оларди. Шунинг учун Bow-Street номли шаҳарда “Кўр тумшуқ” лақаби билан танилди. У ёзувчилик билан шуғулланар эди. 1752 йилнинг январь ойида Филдинг даврий нашрларда иш бошлайди. Шундай қилиб Филдинг кўпроқ пул ишлаш мақсадида театр учун кўплаб сценарийлар ёзишни бошлади. Бу эса, ўз навбатида расмийларнинг эътиборини ўзига тортди. Натижада, унинг бу меҳнатлари самараси саҳнадаги сиёсий ҳазилларни тақиқловчи “Театр цензураси” тўғрисидаги актнинг пайдо бўлишига ўз ҳиссасини қўшди. Шу сабабли, Филдинг театрни тарк этиб, қонунчилик соҳасидаги фаолиятини давом эттирди.\nШу вақт оралиғида уйланиб, 2 фарзанднинг отаси бўлди. Шунинг билан бирга, унинг адабий карьераси ҳам ривожланиб борди. Тарихчи М.Тревелнанинг сўзларига кўра, Жон Филдинг ва унинг акаси XVIII асрда Лондоннинг энг яхши судьялари бўлишган. Ака-укалар фаолияти давомида суд тизими ва қамоқхона шароитларини яхшилаш учун кўп иш қилдилар. Судья ваколатидан фойдаланган ҳолда улар, Лондоннинг машҳур полиция бўлинмаси билан ҳамкорликда Bow-Street шаҳари бўйлаб қидиришда исковчи итлардан фойдаланиш тизимини яратди.\nРус тилидан Гулҳаё НУРМЕТОВА таржимаси.\n79\tЧоп этиш PDF


Хитойда автомобиль одамларга келиб урилиши оқибатида 4 киши ҳалок бўлди\n14:09 / 22.06.2015\n22 июнда Хитойнинг шарқида жойлашган Уси шаҳрида (Цзянсу виоляти) енгил автомобиль катта тезликда чорраҳада одамларга келиб урилган. Оқибатда камида 4 киши ҳалок бўлди, яна 6 киши жароҳат олди, деб хабар бермоқда “Сина” янгиликлар портали.\nПорталнинг маълумотларига кўра, “Бьюик” автомобили рулида ўтирган ҳайдовчи шаҳарнинг чорраҳаларидан бирида бошқарувни қўлдан чиқарган. Автомобиль инерция бўйича шунингдек яна бир нечта электромопедчи ва велосипедчиларни уриб юборган. Барча жабрланганлар шифохонага етказилган, улардан бири олинган жароҳатлардан ҳалок бўлди.\nПолиция воқеа сабабларини ўрнатмоқда, “Бьюик” ҳайдовчиси ҳибсга олинди.


Устозлар кунига табрик! » MUZAFFAR.UZ\nУстозлар кунига табрик!\nАССАЛОМУ АЛАЙКУМ АЗИЗЛАР! БАРЧА ҲАМКАСБЛАРИМНИ 1-ОКТЯБР, УСТОЗЛАР КУНИ БИЛАН ЧИН ҚАЛБИМДАН ТАБРИКЛАЙМАН! МЕНГА ОЗГИНА БЎЛСАДА НИМАНИДИР ЎРГАТГАН ҲАР БИР ИНСОННИ УСТОЗ ДЕБ БИЛАМАН ВА УЛАРГА БОШИМ ЕРГА ТЕККУНЧА ТАЪЗИМ ҚИЛАМАН!!!\nИЛОҲИМ УСТОЗЛАРИМ ВА БАРЧА ТАРБИЙАЧИ- МУРАББИЙЛАР СИЗЛАРНИ ОЛЛОҲ ДОИМ ЎЗ ПАНОҲИДА АСРАСИН! МАРТАБАНГИЗ БУНДАНДА УЛУҒ, БУНДАНДА ЮКСАК БЎЛСИН! ШУНДАЙ ШАРАФЛИ ҲАМДА МАШАҚҚАТЛИ КАСБ ЙЎЛИДА ЮРАР ЭКАНСИЗЛАР, СИЗЛАРГА САБР ТОҚАТ ВА МАТОНАТ ТИЛАЙМАН!\nЯНА БИР БОРА АЙЙОМ МУБОРАК БЎЛСИН ДЕЯ, ҲУРМАТ ВА ЕҲТИРОМ ИЛА - МАРЗИЯ ЭРКА БАҲОР!!\nЧоп этилган: 30-09-2017, 20:11\nМақола муаллифи: Марзия Эрка Баҳор\nКўрилган: 4 367\nЧоп этилган: 30-09-2017, 22:31\nАктриса - Ферузахон Собитованинг байрам табриги!\nЧоп этилган: 30-09-2017, 08:19\nМарзия Эрка Баҳорнинг табриги\nЧоп этилган: 29-08-2017, 08:26


Rost24 - Раҳбарликдан раҳбарликка: 4 йил ичида 4 та амалдорлик курсисига сакраган Раҳмонбек Усмоновнинг юриши\nЁХУД 4 йил ичида 4 хил раҳбар курсиси, тартибсиз қурилишлардан халқдан узр сўрашгача...\nБугунги кунда шу жамиятнинг бир аъзоси сифатида давлат амалдорларини ишдан олиш ва тайинлаш жараёнларини кузатиб турган ҳар қандай шахснинг ҳаёлида бир фикр турғун бўлиб тургани табиий.\nБу – ҳукумат тепасидаги амалдорларнинг шохдан шохга сакраб юрувчи қушларни эслатиши. Бир марта раҳбарлик курсисига чиқиб олдингми минг хато қилсанг ҳам турли даражадаги амалдорлик вазифасида айланиб ишлаб юраверасан. Салоҳият, қобилият, ишни олиб бориш кўникмалари иккинчи даражада.\nБугун бошқа бир йўналишда раҳбарлик курсини эгаллаб турган раҳбарни эртага ишдан олингач, умуман бошқа йўналишдаги тармоқ раҳбарлигида кўрмоқдамиз. Ҳукумат тепасидаги бир ҳовуч амалдорлар турли тармоқларда ўзларини синаб кўраётгандек гўё.\nБир тармоқдаги муаммоларни ўрганиб унга ечим топиш учун қанча вақт керак? Ўз соҳасида тайинли ишламай юрганни яна бошқа тизимга ўтказиб раҳбарлик қилиши қанчалик мантиққа тўғри келади? Амалдор раҳбарлиги давомида нима ишларни уддалай олди, деган савол туғилмайдими ҳеч кимда?\nRost24.uz сайти 4 йил давомида 4 хил раҳбарликка сакраган Раҳмонбек Усмоновнинг “юриш”ларини кўздан кечирди.\nРаҳмонберди Усмонов 2012 йилдан 2018 йилгача Тошкент шаҳри ҳокими лавозимини эгаллаб келган. Бу вақт оралиғида Тошкентда дарахтларнинг кескин камайиши, тартибсиз қурилишлар рўй берган ҳамда Тошкентнинг бош режаси тасдиқланмай қолаверган. (Бош режа ҳамон тасдиқланган эмас.) Усмонов ҳокимлик қилган даврда шаҳарнинг ўрта ва узоқ муддатли стратегияси мавжуд бўлмаган, қурилиш ишларидаги тартибсизлик, инвесторлар фаолиятига тўсқинлик қилиш, шахсий мулкни ҳимоя қилиш билан боғлиқ оғир вазият бўлган. Сифатли хизматлар пойтахтнинг марказидагина ривожланиб келган.\nБу камчиликларни Усмоновдан кейин пойтахт ҳокими вазифасини бажарувчиси этиб тайинланган Ортиқхўжаев Тошкент Ботаника боғида нишонланган “Топ-500” форумида айтиб ўтган эди.\nРаҳмонбек Усмонов 2018 йилнинг апрелидан октябрь ойигача Ўзбекистон автомобиль транспорти агентлиги бошлиғининг биринчи ўринбосари сифатида фаолият юритган. 7 ой ичида бир раҳбарлик лавозимида самарали иш қилиш мумкинми? 2018 йилнинг 3 октябрь санасидан Раҳмонбек Усмонов Тошкентнинг Юнусобод тумани ҳокимлиги лавозимига тасдиқланган. 2020 йилда Усмонов COVID-19 оқибатлари билан курашишда йўл қўйган катта хатолари учун оммавий равишда “Оилавий” телеканали орқали халқдан узр сўраган эди.\nРаҳмонбек Усмонов аҳолидан кечирим сўрамоқда\n2021 йил 14 январь куни Раҳмонбек Жаҳонгирович Усмонов Ўзбекистон транспорт вазирининг ўринбосари лавозимига тайинланган. Орадан 6 ой ўтиб, Раҳмонбек Жаҳонгирович «Тошкент метрополитени» УК бошлиғи этиб тайинланди.\nRost24.uz сайти раҳбарликдан раҳбарликка сакраётган амалдорлар бўйича материаллар тақдим этишда давом этади.\nЭслатиб ўтамиз: 2019 йил 03.10 санасида Президентнинг "Ўзбекистон Республикасида кадрлар сиёсати ва давлат фуқаролик хизмати тизимини тубдан такомиллаштириш чора-тадбирлари тўғрисида"ги фармони эълон қилинган. Мазкур фармонда Давлат хизматини ривожлантириш агентлигига энг истиқболли кадрларни давлат фуқаролик хизматига очиқ мустақил танлов асосида қабул қилишни ташкиллаштириш вазифаси юклатилган эди.\nДавлат хизматини ривожлантириш агентлиги Президентимиз қўйган шу вазифани уддалай оляптими? Савол ҳозирча очиқ қолмоқда.\nТег: Р.Усмонов Раҳбарлик амалдорлар ҳоким\nBizning rahbar lavozimida faoliyat olib borayotganlar "Qizil kitob"da kiritilgan noyob tur hisoblanishadi. Ularni asrab-avaylash lozim.\nБутан обошли прокурорлар камалиб кетаётган даврда ким хам рахбар булиб ишлагиси келади. Ноилож шохдан шохга куниб юришаверадида.\nРаҳмонбек Жахонгирович шаҳар хокими булиб ишлаган пайтида камдан кам уйига борганини етиб колб туну- кун ишлаган вактларини биламан,жуда куп дехкон бозорларида шахсан узи нархларни назорат килиб борар эди.\nBitta lik ikkita shik


«БОЛАЛАР УЧУН ЎЙИНЛАР» - Inja san'at\nТасвирий санъат дарсларида қўлланиладиган усуллар\n(1-синф, 3 чорак)\n“Музлаб қолма!”, “Қўлқопча”, “Қорли уйча”\n1. “Музлаб қолма!” усули. Бунда ўқитувчи қайси ўқувчига (картондан тайёрланган) музпарчасини отса, ўша ўқувчи дарҳол берилган савол ва топишмоққа жавоб бериши керак бўлади, агар тўғри жавоб беролмаса у “музлаб қолади”. Саволлар:\n1.Қиш фасли ойларини айтинг. (Декабр, январ, феврал)\n2.Қишда табиатда қандай ўзгаришлар бўлади? (Ҳаво совийди, қор ёғади, болалар қалин кийинади)\n3.Қиш манзараларини қайси рассомлар тасвирлаганлар? (Aлижон Раҳимов, Рустам Худойберганов, Иван Иванович Шишкин)\n4.Кимдир деразамга расм чизибди,\nБарча гозалликлар нақшин чизибди. Бу нима? (Совуқ)\n5.Нима учун қиш фаслини кумушга ўхшатамиз? (Чунки атроф оппоқ қорга бурканади ва у кумушни эслатади)\n6.Совуқ ранглар нимани эслатади? (Музни)\n7.Қишки ўйинларга мисол келтиринг. (Қорбўрон, яхмалак, чана, чанғида учиш, қорбобо ясаш)\n8.Тойим бор кишнамайди,\nЁз чоғи ишламайди. (Чана)\n9.Январ бобо новвот сотди,\nОлган эдим қўлим қотди. (Муз)\n10.Оқ товуқ, катаги совуқ. (Қор)\n2. “Кумуш қиш” га оид элементларни, “Қўлқопча” ўйинидан фойдаланиб тасвирлаш мумкин. Бунда болаларга рангли қаламлар, фломастер, арча ва ўйинчоқлар картотекасидан фойдаланиши мумкинлиги айтилади ва қоғоздан кесилган қўлқопчалар (ўнг ва чап қўл) жуфтликда ўтирган болаларга тарқатилади. Ўқувчилар ўзаро келишиб бир жуфт қўлқопчага тасвирлар чизадилар. Ёки ихтиёрий тарзда тасвирлашлари мумкин.\nБу ўйин орқали ўқувчиларнинг ижодкорлик, жамоа бўлиб, ўзаро завқ-шавқ ва қизиқиш билан ишлаш қобилиятлари аниқланади.\n3. “Қорли уйча” усули. Бунда болалар чиройли қорли уйчани чизиб бўяйдилар. Уларнинг фаразича бу уйча ичида жуда кўп ва турли-туман ўйинчоқлар, янги йил совғалари бор. Ўқитувчи шу уйчага ўртоқларидан кимларни таклиф этишни хоҳласа унинг номини расмнинг пастида ёзиб қўйишни айтади.\n“Қорли уйча” усули орқали ўқувчиларнинг тасвирий санъатга қизиқиши, ижодий қобилияти ва ўртоқларидан кимларни кўпроқ ёқтириши аниқлаб олинади.\nБухоро вилояти, Ғиждувон туманидаги 51 умумий\nўрта таълим мактабининг тасвирий санъат фани ўқитувчиси


Бош сахифа > 2019 > February\nЗарар тўлови ундирилди\n28.02.2019. Тошкент шаҳар касаба уюшмалари ташкилотлари бирлашма Кенгашига “Соғлиққа етказилган зарарни ундириш бўйича” 2018 йилнинг 6 июнида Юсупов Ферузадан ариза тушган. Аризага кўра, Яккасарой ...\nФойдаланилмаган барча йиллик асосий ва қўшимча таътиллар учун ходимга пуллик компенсация тўланиши шарт\n27.02.2019. Ўзбекистон Республикаси Меҳнат кодексининг 151-моддаси 1-қисмида меҳнат шартномаси бекор қилинганда ходимга фойдаланилмаган барча йиллик асосий ва қўшимча таътиллар учун пуллик ...\nМеҳнат муҳофазаси – фаровон ҳаёт гарови\n26.02.2019. Мамлакатимизда аҳоли бандлигини таъминлаш, ходимларга муносиб меҳнат шароитлари яратиш борасида тизимли ишлар амалга ошириб келинмоқда. Айниқса, меҳнаткашлар учун хавфсиз ва қулай меҳнат ...\nКасаба уюшмаси ёрдами билан ходим ишга қайта тикланди\n26.02.2019. Фуқаро Я.Эргашев Фарғона вилоят хокимлиги молия бош бошқармасининг бош юристконсульти лавозимидан ноқонуний бўшатиб юборганлиги тўғрисида Ўзбекистон касаба уюшмалари Федерациясига ...\nПойтахт туманларида “Меҳнат муҳофазаси ойлиги” ўтказилмоқда\n25.02.2019. Иш берувчи томонидан ходимларга соғлом ва хавфсиз меҳнат шароитларини яратиш, ишлаб чиқаришдаги бахтсиз ҳодисалар ва касб касалликларининг олдини олиш, шунингдек “Меҳнатни муҳофаза қилиш ...\nЖамоа шартномаси афзалликлари ҳамда унинг бажарилишига бўлган эътибор\n21.02.2019. Бугун 20 феврал куни Агросаноат мажмуи ходимлари касаба уюшмаси Тошкент вилояти тизимидаги бир қанча ташкилотларда хам жамоа шартномаларининг йил якуни бўйича бажарилиши юзасидан умумий ...\nМеҳнат муҳофазаси жамоатчилик назоратида\n20.02.2019. Жорий йилнинг 18 февраль куни Ўзбекистон таълим, фан ва маданият ходимлари касаба уюшмаси Республика кенгашининг Жиззах вилоят масъул ташкилотчиси ҳамда вилоят касаба уюшмалари ...\n“Меҳнат муҳофазаси бўйича жамоат назоратини энг яхши ташкил этиш юзасидан Республика кўрик-танлови”нинг шаҳар босқичи ўтказилди\n19.02.2019. Давлат муассасалари ва жамоат хизмати ходимлари касаба уюшмаси Бухоро шаҳар кенгаши томонидан “Меҳнат муҳофазаси бўйича жамоат назоратини энг яхши ташкил этиш юзасидан Республика ...


Сентябрь ойида боғларда агротехника тадбирларни бажариш бўйича тавсиялар - Ўзбекистон Республикаси Қишлоқ хўжалиги вазирлиги\nМеваларни кечпишар навлари сентябрь ойида пишиб етилади. Шунинг учун ҳосил теримига 10–15 кун қолганда, боғларда ҳар 100 м масофада юк ташиш учун йўллар ўтказилади. Кечпишар олма ва нок меваларни навига ва пишиб етилиш муддатига қараб терим бошланади. Бунинг учун теримчилар мева-узум ҳосилини териш техникасини яхши билиши талаб этилади. Энг аввал ерга тўкилган мева терилиб, кейин дарахтдагиси олинади. Узилган мева-узумлар товар ҳолатига келтирилади, яъни улар сараланади, катта-кичикликка ажратилади ва яшикларга тахланади.\nЯшикларга жойланган мева ва узумлар транспорт воситаларига ортиб сақлашга, қайта ишлашга ёки сотувга юборилади.\nҚишки узумнинг Пушти тоифи, Нимранг, Хусайне, Ризамат каби навлари сақлашга қўйилса, саноатбоп узум навлари ҳосили қайта ишлаш корхоналарига юборилади.\nРеспубликамизда об-ҳавонинг йилига ҳар хил келиши сабабли энг асосий агротехник тадбирлардан ток кесиш ва шакл бериш ишларига эътибор қаратиш зарур.\nТок тупларининг новдалари икки муддатда: кўмиладиган токлар кузда, кўмилмайдиган токлар асосан баҳорда кесилади. Токдан мўл ҳосил олиш учун ҳар йили кесилиб, маълум шаклга келтирилади. Ток новдаларининг сони ва тупда жойланиши токнинг ўсиш кучига биноан тартибга солинади. Ток кесиб турилганда унинг ҳосилга кириши тезлашади, мўл ҳосил бериш даври узаяди, токзорни ишлаш ва механизациядан фойдаланиш, касаллик ва зараркунандаларига қарши кураш ишлари осонлашади. Мўл ҳосил олиш учун доимо яхши пишган, бақувват, соғлом ва бағазларда яхши ётадиган, нормал бўғим орасига эга бўлган новдалар қолдирилади.\nТокни умумий қабул қилинган технологияси бўйича кесиш зарур. Ток кўмиладиган туманларда кесиш вақтида тупларда қабул қилинган меъёрдан 20–25 фоиз қўшимча кўз қолдирилади. Кучли ўсадиган Пушти тоифи, Нимранг, Хусайне, Ризамат, Қора кишмиш каби навларда кўзлар кўпроқ қолдирилиб, узунроқ кесилади. Бир тупда 200–300 тагача кўз қолдирилиб, ўртача ўсувчи Ркацители, Саперави, Мускат розовый навларида кўзлар сони 150–180 тагача қолдирилгани маъқул. Кучсиз ўсадиган Рислинг, Пино чёрный навларида 80–120 та кўз қолдирилади.\nПишган новдалар шундай кесиладики, уларни пастки симга боғлаш мумкин бўлсин, заифроқ новдалар 2–3 та кўзча қолдириб кесилади. Келажакда 4–5 та занг бўлиши учун новдалар қолдирилади, 9–10 ёшли занг новдалар янгиланиши мақсадга мувофиқдир.\nКесилган ток туплари кўндоқлаб ётқизилгач, кўмишдан олдин оидиум (кул) ва антракноз касалликларига қарши 3 фоизли Бордо суюқлиги ёки 5 градусли оҳак-олтингугурт қайнатмаси билан жиққа ҳўллаб пуркалади.\nМева-узум маҳсулотлари маҳаллий шароитда ертўлалар, омборлар, оддий ўралар ёки замонавий омборхоналарда сақланади. Мева-узумни сақлаш учун энг яхши шароит ҳаво ҳарорати ва намликни доимо аниқ белгиланган даражада сақлаб туришдир.\nМева етилганда, уларни об-ҳаво қуруқ вақтда, банди билан бирга авайлаб узиш керак. Сақлаш учун терилган мевалар етилиш даражаси бўйича навларга ажратилади ва ўлчамлари бўйича саралаб, яшикларга жойланади,\n7–8 яшикни устма-уст омборни шипигача 50–60 см масофа қолдириб тахланади. Яшикларни айрим қаторлари ўртасида ҳаво айланиши учун 10 см тирқиш ва юриш учун 60–80 см. ли йўл қолдирилади.\nОлмани омборларда идишсиз сақлаш учун девор бўйлаб турли кенгликда, баландлиги 10–15 см. ли ёндорли сўкчалар ўрнатилади. Тахтадан ёки фанердан ишланган баландлик параллел жойлашган сўкчалар ўртасида 70–80 см. дан кам бўлмаслиги керак. Мева-узумларни сақлаш вақтида текшириб туриш учун сўкчалар пирамида шаклида ўйиб ёки юпқа қават қилиб ёйиб қўйилади.\nОлма ва нокни 5–6 ойгача сақлашнинг энг яхши шароити ҳаво ҳарорати 0–1оС ва нисбий намлик 85–95% бўлиши лозим.\nАлбатта оддий ертўлаларда бундай шароитга эришиш қийин, шунинг учун ҳавони шамоллатиб, сув сепиб, олтингугурт билан дудлаш ва мева-узумларни сифатини кузатиб бориш талаб этилади.\nУзум сақланаётганда эҳтиёткорлик билан узилган узум бошларини сояга ёйиб, 1–2 кун мобайнида шамоллатиб, сўлитилади. Сўнгра узум бошларини иккитадан бойлаб осиб сақлаш мумкин. Ёки узун новдалар билан кесилган узум бошлари сувли идишга новдасини ботириб қўйиб сақласа натижаси яхши бўлади.\nАйрим жойларда узумни қамишдан тўқилган бордонларга ётқизиб сақланади. Маҳсулот бир ойда икки маротаба кўздан кечирилади ва омборхона олтингугурт билан дудланади.


Жаҳон 09:39 / 22.01.2021 2902\nНидерландия парламенти вақтинчалик ҳукуматнинг мамлакатда коронавирус пандемияси ортида комендантлик соати киритиш таклифини кўпчилик овоз билан қўллаб-қувватлади. Ушбу чора 23 январдан кучга киради.\nКомендантлик соати соат 21дан 04.30гача амал қилади. Бу вақт ичида одамларга фақат ўта зарур ҳолларда кўчада ҳаракатланишга рухсат берилади. Эътиборлиси, мамлакатда комендантлик соати Иккинчи жаҳон урушидан кейин биринчи марта киритилмоқда.\n“Ишга йўл олаётганлар ёки ишдан қайтаётганлар иш берувчи томонидан берилган махсус рухсатномага эга бўлишлари лозим. Итларни сайр қилдиришга рухсат берилади. Тунги вақт шошилинч ёрдам ҳамда озиқ-овқатлар ва таомларни уйга етказиш хизматлари ўз ишини давом эттира олади”, дейилган хабарда.\nКомендантлик соатини бузганларга 95 евро миқдорида жарима солиш кўзда тутилган.\nОхирги маълумотларга кўра, Нидерландияда коронавирусга чалинганлар сони 932 мингдан ошиб кетди, 13,3 мингдан кўпроқ киши вирус қурбони бўлган.\nМамлакатда коронавирус тарқалишини тўхтатиш учун 2020 йил декабр ўртасидан карантин киритилган. Унинг доирасида озиқ-овқат ва биринчи эҳтиёж маҳсулотлари дўконларидан ташқари барча дўконлар, тренажёр заллари ва маданий-кўнгилочар муассасалар ёпилган.\nНидерландияда охирги ҳафталарда коронавирусга чалиниш ҳолатлари камайганига қарамай, ҳукумат коронавируснинг юқумлироқ янги штаммлари тарқалиши олдини олиш учун қўшимча чоралар кўришга қарор қилган.\n23:52 / 28.02.2021 1899\n23:33 / 28.02.2021 4508


Қашқадарёда электр узилишлари сабабли сув таъминоти тўхтади – Газета.uz\nФото: Telegram/ Qashqadaryo 24/7\n7 январ 2021, 12:11 Жамият\n4 январь куни соат 6:59 да ва 10:10 да Қашқадарё вилояти «Муборак нефть ва газ қазиб чиқариш бошқармаси»га қарашли нефть ва газ қазиб чиқариш конларини электр энергияси билан таъминлаб турган «Нефтчи» подстанциясида реле ҳимоядан ўчган.\nМаълумотларга кўра, Талимаржон ИЭСга етарли миқдорда газ бормаганлиги учун, иккита энергоблок тўхтаган. Оқибатда Қашқадарёнинг бешта туманида тўлиқ электр энергиясидан узилиш ҳолати рўй берган ва Шаҳрисабз, Китоб, Яккабоғ туманларида жойлашган сув ишлаб чиқариш иншоотлари фаолияти тўхтаган.\nНатижада аҳолига сув етказиб беришдаям муаммолар юзага келган.\nҲозирда «Иссиқлик манбаи» фаолиятида ҳам узилиш рўй бериб, кўпқаватли уйларнинг иситиш тизими тўлиқ қувват билан ишламаяпти.\n«Қашқадарё Сувтаъминот»нинг Қарши шаҳар бўлими тарафидан вилоят аҳолисига махсус техникаларда ичимлик суви етказиб берилаётгани маълум қилинди.


Туш (Ҳикоя) - “Китоб дунёси” газетаси сайти\n2018 йил 11 октябр\n738 марта кўрилган.\nМени айниқса «тезакнинг қўланса ҳиди» – деган сўзлар ҳайратга солади. Таниш манзараларни кўз олдимга келтирган, дилимда ажиб ҳислар уйғотган нарса ҳам шу оддий сўзлар, азон айтган сўфининг овози, мўрилардан кўтарилган тутуну тезакнинг қўланса ҳиди эди!..\nКитобни бир ўтиришда ўқиб тугатдим. Ҳожимуроднинг ўлимидан кўнглим вайрон, хўрлигим келиб, хўроз қичқириқларига, итларнинг вовуллашига қулоқ солиб узоқ ётдим. Сўнг, китобнинг биринчи саҳифасидаги улуғвор чолнинг суратига, пахмоқ қошлар остидаги ўткир кўзларини китобхонга қадаб турган Толстойнинг суратига тикилдим. Бу суратни қайси рассом чизгани ҳозир эсимда йўқ. Шуниси эсимдаки, Толстойнинг узун соқолига, дўнг пешанасига, қудрат ёғилиб турган миқти гавдасига, аллақандай шафқатсиз чеҳрасига тикилиб узоқ ётдим, хаёлимда эса ундан ёрдам тилар, оқ йўл тилашини илтижо қилардим. Уйқуга кетганимни билмай қолдим. Бир маҳал туш кўрибман. Тушимда… Толстой!\nЭгнида ўша узун кўйлак, кенг панжали узун қўлларини ингичка қайиш камарига суқиб, уйимизга секин кириб келган эмиш. Мени чақириб нимадир дедими, ё дегандай бўлдими, билмадим, ойимларнинг овозидан уйғониб кетдим. Тонг отган, ойим сигир соғаётган эдилар.\nМен Толстойдан, унинг менга айтадиган гапларию, берадиган оқ фотиҳасидан айрилганимни сезиб, дод деб юборишимга оз қолди. Худди тушида олтиндан айрилган Афандидай кўзимни қайта юмдим. Йўқ. Толстойни қайтариб бўлмас эди!.. Ойимлардан ранжиб, анча тўлғаниб ётдим, кейин аста-секин ўзимни юпата бошладим. Ахир Толстойнинг уйимизга кириб келгани, мени чақириб бир нима дегани рост-ку! Шошма. У менга нима деди? Келажакда ёзувчи бўлишимга ишора қилмадими?\nАвгустнинг ўрталари. Мендан бир-икки ёш катта бир адашим билан кун ора ғўза суғорар эдик. Ўша куни бизнинг навбатимиз эди. Рост, Одил менинг «ёзувчи»лигимни, ёзган шеър ва ҳикояларимни тан олмас, лекин адабиётни яхши кўрар, китобни кўп ўқир, шу сабаб, иккимиз анча яқин эдик.\n– Ҳа, оғизлар қулоқда-ку? – деб пичинг қилди.\n– Менга қара, Одил, бугун ғалати бир туш кўрдим,– дедим. – Кулмасанг айтиб бераман.\n– Мен бугун тушимда… Толстойни кўрдим!\n– Шунақами? – Одил негадир кўзини кўзимдан узиб пахтазорга тикилди. – Хўш, кейин нима бўлди?\n– Ҳа, шу… Жуда ажойиб одам экан!\n– Сенга… Ёзувчиликка фотиҳа бергандир?\n– Айтсам ишонмайсан-да! Лекин… Чиндан ҳам… Яхши гаплар айтди.\n– Катта қўллари билан бошингни ҳам силагандир? Бошқа пайт бўлса-ку, мен унинг овозидаги кинояни сезардим, албатта, лекин шодлигим ичимга сиғмай турган бир маҳалда буни пайқамадим.\n– Ҳа, бошимни секин силади!\n– Ҳа-ҳа-ҳа! Толстой бошини силаган эмиш! Ҳа-ҳа-ҳа! Орзуларингдан ўргилиб кетай!\nОдилнинг заҳарли қаҳқаҳаси устимга қуйилган бир челак совуқ сувдай таъсир этди. Ўзимни қаёққа яширишни билмай пахтазорга шўнғидим. Одилдан, одамлардан яшириниб кечқурунгача ёлғиз ишладим, айтган гапларимни унутиш учун, уятдан «қочиб қутулиш» учун жон-жаҳдим билан ишладим, тушимни эса ҳеч қачон, ҳеч кимга айтмасликка қасам ичдим. Ўзим ҳам Толстойнинг буюклигини ўша куни тушундим-ов… Толстой шунчалик буюк эдики, уни ҳатто тушимда кўрдим дейиш ҳам нокамтаринлик ва мақтанчокдик бўларди!


Ўзбекистонда «Келажак университети» қандай ишлайди? | Termiz davlat universiteti ta'lim sifatini nazorat qilish inspeksiyasi\n26.10.2018 12:14 0 183\n«InnoWeek» халқаро инновацион ҳафталиги доирасида Ўзбекистон Республикаси Инновацион ривожланиш вазирлиги 40 млн. АҚШ доллари миқдоридаги келишувни масофадан имзолади.\n25 октябрь куни Тошкент Вестминстер университети биносида Инновацион ривожланиш вазирлиги ҳамда «CityU» (Гонконг), «UdacityX MOOC» (АҚШ), «MOOC Iversity» (Нидерландия/Германия), «Open Polytechnic» (Янги Зеландия) таълим муассасалари билан ҳамкорлик тўғрисида келишув тузилди.\nМазкур ҳужжат «InnoWeek» халқаро инновацион ҳафталиги доирасида имзоланган ўнлаб шартнома ва меморандумлардан фарқли равишда масофадан туриб имзоланди. Бир неча кун аввал бир томонлама имзолаб, почта орқали жўнатилган келишувлар онлайн тарзда Инновацион ривожланиш вазири Иброҳим Абдураҳмонов ҳамда «UdacityX» таъсисчиси Даниэл Зарецкий томонидан вазирлик ва университет масъуллари иштирокида имзоланди.\nТомонлар илғор халқаро таълим стандартлари даражасидаги юқори малакали мутахассисларни тайёрлашни мукаммаллаштириш, олий таълим олиш имкониятларини кенгайтириш, ёшларнинг имкониятларидан кенгроқ фойдаланиш учун шарт-шароитлар яратиш, олий таълим тизимга инновацион усулларни жорий қилиш, шунингдек мазкур соҳада халқаро ҳамкорликни ривожлантириш мақсадида «Келажак университети»ни ташкил этишга келишдилар.\nХорижий ҳамкорлар мазкур лойиҳага 40,0 млн. АҚШ доллари миқдорида инвестиция киритадилар. Лойиҳа доирасида олий таълим жараёнига илғор педагогик ва ахборот технологияларини, илм-фаннинг энг сўнгги ютуқларини ва техникаларни жорий қилиш назарда тутилган. Бунинг учун электрон ахборотларни ва таълим ресурсларини (ўзбек ва рус тилларига таржима қилинган) ўз ичига олган ҳамда талабалар (йилига 50 минг нафар атрофида) томонидан таълим дастурларини, уларнинг қаерда бўлишларидан қатъий назар, ўзлаштиришларини таъминлайдиган электрон ахборот-таълим муҳитининг ишлаши учун шарт-шароитлар яратилади.\nЎқиш жараёни шунчаки матнлар ёки маърузаларни кўчириб олишдан иборат эмас, балки босқичма-босқич таълим дастурини ўзлаштиришдан иборат бўлади. Масофадан олий маълумотга олмоқчи бўлган талабалар махсус платформадан фойдаланган ҳолда чуқур билимларни эгаллашади. Мазкур смарт-технология ҳар бир талабанинг ўз ID профили бўлишини талаб этади. Ҳар бир профиль эгасининг юз ҳаракатларидан тортиб, компьютер тугмаларини босиш усулигача бўлган маълумотларни хотирасида сақлайдиган дастур айнан шу талабанинг ўқиш жараёнида иштирок этишини таъминлайди. Бунда талаба бир кунда уч соат вақтини таълимга сарфлаши талаб қилинади.\nТалабаларнинг билимлари синовдан ўтказиларкан, уларнинг натижалари Янги Зеландиядаги маълумотлар базасига бориб тушади ва ўша ерда сақланади. Бу имтиҳон давомида коррупция юзага келмаслигига кафиллик беради. Бндан ташқари, университетнинг бош идорасида ва филиалларида талабанинг шахсини текшириш ва имтиҳонларни топшириш тартибини назорат қилишни таъминлаган ҳолда аттестация имтиҳонлари ўтказилади. Агар унинг ўрнига бошқа одам платформага кирса, тизим блокланади.\n«Келажак университети»да Янги Зеландияда кўп йиллар давомида тажрибадан ўтган тизим жорий этилади.


Гвардиола: «Террининг сирпаниб кетиши, «Реал»нинг «Атлетико»га 93-дақиқада гол уриши. ЕЧЛда кичик эпизодлар ҳам ўйинни ҳал қилади»\n«Манчестер Сити» бош мураббийи Хосеп Гвардиола ЕЧЛ яримфиналидан ўрин олган «ПСЖ»га (2:0, 2:1) қарши ўйиндан кейин ўз фикрлари билан ўртоқлашди.\n«Бу ғалаба барчамизга ва бутун клубга тегишли. Ниҳоятда фахрланаман. Дастлабки фикрларим бугун майдонга тушмаган футболчилар ҳақида. Уларнинг барчаси ўйнашга лойиқ эди. Ҳамма ўз ҳиссасини қўшди. Муваффақиятдан завқ олиш вақти келди. Энди АПЛда чемпионликка эришиб, финалга тайёргарлик кўриш учун 2-3 ҳафта сарфлашимиз керак.\nБиринчи бўлимда «ПСЖ»да майдон марказида кўплаб футболчилар бор эди ва биз босим туфайли қийналдик. Танаффусдан кейин ўйинимизни ўзгартирдик, тўпни тез-тез қабул қила бошладик ва умуман анча яхши ҳаракат қилдик. «Барселона» ва «Бавария»ни турнирдан чиқариб юборган жамоага қарши икки ўйинда 4:1 ҳисобини қайд этиш катта аҳамиятга эга.\n«ПСЖ» ҳар йили ўз чемпионатида ғалаба қозонади. Улар охиригача курашишди. Одамлар финалга бориш осон деб ўйлашади. Ҳал қилувчи баҳсга етиб бориш бизнинг сўнгги 4-5 йил давомида олиб борган ишларимизга мазмун бағишлайди.\nЙигитлар ҳар куни доимий даражада ишлашди ва бу жуда ажойиб. Бу турнирда кичик эпизодлар туфайли чиқиб кетишингиз мумкин. Жон Терри сирпаниб кетди ва «МЮ» Чемпионлар Лигасида ғолиб бўлди (2008 йил), шунингдек, улар сўнгги дақиқаларда «Бавария»ни мағлуб этишди (1999 йил). «Реал» «Атлетико»га 93-дақиқада гол урди (2014). Бу турнирда ғалаба қозониш жуда қийин», – дея Гвардиоланинг сўзларини келтиради ВВС.


Швейцарияда нархи 20 минг доллар бўлган Пикачули соат ишлаб чиқаришди\n16:54 / 20.10.2016\nШвейцариянинг RJ-Romain Jerome компанияси Pokemon медиамаҳсулотининг 20 йиллигига бағишлаб соат тақдим этди. Модель энг таниқли «чўнтак махлуқлар»дан бири — Пикачуга атаб яратилган. Бу ҳақда Highsnobiety хабар берди.\nСоат корпуси қора DLC қопламали титандан тайёрланган бўлиб, тасма эса вулканизация қилинган пластикдан ясалган. Модель чекланган ададда, 20 нусхада ишлаб чиқарилди. Нархи — 20 минг доллар.\nRJ-Romain Jerome компаниясига 2004 йилда асос солинган. Бош идора Женевада жойлашган бўлиб, мазкур марка остида Берлин устунининг қулаши, Мексиканинг ўликлар куни ва Исландиянинг Эйяфьядлайёкюдль вулқони шарафига соатлар ишлаб чиқарилган.\nКомпаниянинг яна янги масҳулотларидан бири — машҳур оммавий видеоўйин Super Mario Bros'га бағишланган соат. Модель корпуси қора рангда бўлиб, соат қобиғи эса 8 битли Марио сурати ва қаҳрамонни ўйинда катталашишига ёрдам берувчи оловранг қўзиқорин билан безалган.\nШвейцария Pokemon Пикачу соат


Россия - Ўзбекистон учун асосий хорижий инвесторлардан бири\nРоссия президенти Владимир Путин Россия-Ўзбекистон ҳудудлараро ҳамкорликнинг иккинчи форумида нутқ сўзлади.\nТОШКЕНТ, 17 ноя — Sputnik. Владимир Путин Россия ва Ўзбекистон ҳудудлараро ҳамкорликнинг иккинчи форумида нутқ сўзлади.Асосийси:\n17:50 17.11.2021 (янгиланди: 22:16 17.11.2021)\nТОШКЕНТ, 17 ноя — Sputnik. Владимир Путин Россия ва Ўзбекистон ҳудудлараро ҳамкорликнинг иккинчи форумида нутқ сўзлади.\nРоссия - ҳатто пандемия шароитида ҳам Ўзбекистоннинг етакчи савдо шерикларидан бири. 2020 йилда савдо айланмаси 16 %га, жорий йил бошидан буён 6 %га ўсди.\nТовар айирбошлаш ҳажмининг ошишида минтақалараро ҳамкорлик катта ҳисса қўшмоқда. Ўзбекистон Москва, Санкт-Петербург ва Татаристон билан фаол ҳамкорлик қилмоқда.\nРоссия - Ўзбекистон учун асосий хорижий инвесторлардан биридир. Республикада 150 дан ортиқ лойиҳа амалга оширилмоқда, уларнинг умумий қиймати 14 миллиард долларни ташкил этади.\nЎзбекистонда Россия капитали иштирокидаги корхоналар сони 2 мингдан ошади.\nСўнгги икки ойнинг ўзида Ўзбекистон делегациялари Россиянинг 20 та вилоятида бўлди.


Рустамжон домла хайрия ишларини тўхтатишга мажбур бўлди, чунки... - XABAR.INFO\nРустамжон домла хайрия ишларини тўхтатишга мажбур бўлди, чунки…\nКўпчиликка маълумки, Андижон вилояти Балиқчи туманидаги “Оққўрғон” масжиди имоми Рустамжон домла Ҳамидов ўзининг ибратли ишлари билан кўпчиликнинг олқишига сазовор бўлган.\nУ киши кўплаб етим ва боқувчисини йўқотган болаларга ҳомийлик маблағларини жалб қилган ҳолда, доимий равишда уларнинг нафақаларидан хабар олиб турар эдилар. Бугун эса Рустамжон домла Ҳамидовнинг шахсий фейсбук саҳифасига “Етиб келдик” сарлавҳаси остида видео жойланди.\nВидеода айтилишича, баъзи кишилар YouTube, Instagram, Telegram каби ижтимоий тармоқларда “Рустамжон домла” номи остида каналлар очган ва бу каналлар орқали турли рекламалар бериб, хайрия баҳонасида пул ишлаш пайига тушган. Маълумотларга қараганда бундай «хайрия каналлар» сони 170 дан ошган. Шу сабабдан Рустамжон домла ўзларининг хайрия фаолиятларини якунлаганликларини эълон қилдилар. “Одам шунчалик бўладимики, кишиларнинг муҳтожлигидан, беморларнинг касаллигидан фойдаланиб бойлик орттирса?! Мен мана шу каби хунук ҳолатларга сабабчи бўлиб қолишдан қўрқдим. Шунинг учун бугундан бошлаб биз кафиллик хизматини тўхтатмоқчимиз”, дея хабар бердилар Рустамжон домла. Шунингдек, ижтимоий тармоқларда “Рустамжон домла” номи остидаги каналларга умуман алоқалари йўқлигини ва уларга ишонмаслик кераклигини таъкидладилар: “Агарда кимда ким бизни номимиздан бирор бир иш қилса, реклама қилса, пул йиғаётган бўлса, биз улардан асло рози эмасмиз”.\nЧиқиш сўнгида Рустамжон домла “Шу вақтгача бизга ёрдам берган шогирдларимиз, ҳомийлик қилган биродарларимизга миннатдорчилик билдирмоқчиман. Аллоҳ улардан рози бўлсин. Зеро уларнинг мақсадлари Аллоҳнинг розилиги эди”, дея ўз сўзларини якунладилар.\nБиз Рустамжон домла билан алоқага чиқдик. У киши шундай қилишга мажбур бўлганини, эндиликда нопок кимсалар устидан тегишли идораларга ариза киритишларини айтиб ўтдилар… Ушбу кўнгилсиз ҳолатга ҳуқуқни муҳофаза қилувчи органлар томонидан тегишли тартибда чора кўрилади, деган умиддамиз.\nЎзбекистонда коронавирус аниқланганидан бери энг ёмон кўрсаткич қайд этилди\nЯна антирекорд: кеча юртимизда коронавирус аниқланганлар сони 843 нафарга етди, 8 нафар бемор вафот этди


ИнтерФУТБОЛ :: Ҳоли хароб январь бозори...\nҲоли хароб январь бозори...\nБу йил қишки трансферлар бозори унча қизимади. Сабаби тайин - коронавирус аталмиш бало ортидан юзага келган иқтисодий танглик. Ваҳоланки, футболнинг яқин тарихида январда ҳам бир қатор даҳшатли трансферлар амалга оширилган. Демак, қуйидаги мақоладақишки бозорнинг энг қимматбаҳо 10та трансферини ёдга олишингиз ва уларни январь-2021нинг топ-10та келишуви билан солиштириб кўришингиз мумкин.\n10. Алекс ТЕЙШЕЙРА -50 миллион евро\nЙўналиш: «Шахтёр» (Украина) - «Жиангсу Сунинг» (Хитой)\nДонецк клубига тасанно. Тейшейрани 2010 йили «Васко да Гама»дан 6 млн. еврога харид қилган «Шахтёр» мавсум-2015|2016 ярмида унинг учун Хитой клубидан 50 «лимон» олганди.\n9. Бруну ФЕРНАНДЕШ -55 миллион евро\nЙўналиш: «Спортинг» (Португалия) - «МЮ» (Англия)\nҲар икки томонга катта манфаат келтирган (келтираётган) трансфер. «Спортинг» иқтисодий томондан ютган бўлса, Оле-Гуннар Сульшер ниҳоят, чин етакчи топди.\n8. Фернандо ТОРРЕС -\n58,5 миллион евро\nЙўналиш: «Ливерпуль» (Англия) - «Челси» (Англия)\nИспаниялик футболчи «Ливерпул»даги совринсизликдан зерикиб, Лондон томон қиё боқди ва ЧЛ, ЕЛ ҳамда Англия кубоги ғолибига айланди. Бироқ Торрес трансфери «Челси» учун самарали чиққанини айтиш қийин. Ахир у АПЛнинг 3,5 мавсумида атиги 20та гол урди.\n6-7. Диего КОСТА -60 миллион евро\nЙўналиш: «Челси» (Англия) - «Атлетико» (Испания)\nҚаранг, «Челси» Диегони 2014 йилнинг июлида «Атлетико»дан 38 млн. еврога сотиб олиб, уни мавсум-2017|2018 ярмида айнан «матрасчилар»га қайтарди. Бу вақтда футболчининг трансфери 22 миллион евро «болалади».\n6-7. ОСКАР - 60 миллион евро\nЙўналиш: «Челси» (Англия) - «Шанхай СИПГ» (Хитой)\n«Аристократлар»нинг яна бир ажойиб келишувлари. Улар 2012 йили Оскар учун «Васко да Гама»га 32 млн. евро тўлашганди. 2017 йил бошида эса, уни «Шанхай СИПГ»га пуллашди, асл суммасидан деярли икки баравар қимматига.\n5. Пьер-Эмерик ОБАМЕЯНГ - 63,8 миллион евро\nЙўналиш: «Боруссия» Д. (Германия) - «Арсенал» (Англия)\nМожароли трансфер. Габонлик ҳужумчи Германиядан жанжал билан кетиб, Англияда миллий кубок ва суперкубок соҳибига айланди. Қолаверса, дастлабки 2та мавсум АПЛда 22тадан гол урди.\n4. Кристиан ПУЛИШИЧ -64 миллион евро\nЙўналиш: «Боруссия» Д. (Германия) - «Челси» (Англия)\nДортмунд «Боруссия»си 2015 йили ёш вингерни текинга олганди. Кейин уни 4 йил тарбиялади ва 64 млн. еврога сотди. Қойилмақом бизнес!\n3. Эмерик ЛЯПОРТ -65 миллион евро\nЙўналиш: «Атлетик» (Испания) - «Манчестер Сити» (Англия)\n«Шаҳарликлар» томонидан келажак учун тикилган сармоя. 65 «лимон»га тушган Ляпорт ҳали етарли даражада фойда келтирмади, лекин ҳимоячида яна 4,5 йиллик шартномаси бор.\n2. Виржиль ван ДЕЙК -84,7 миллион евро\nЙўналиш: «Саутгемптон» (Англия) - «Ливерпуль» (Англия)\nЮрген Клоппга ҳозир айнан шу йигит етишмаяпти. Аслида бундай катта харажат «қизиллар»га хос эмас. Лекин бунисини «нишонга тўғри теккан ўқ» сифатида баҳолаш мумкин. Фақат ван Дейкнинг жароҳати...\n1. Филиппе КОУТИНЬО -145 миллион евро\nЙўналиш: «Ливерпуль» (Англия) - «Барселона» (Испания)\n«Ливерпуль» - трансферлар бозорининг ҳар икки йўналишида яхши ишлайдиган клуб. «Барселона» ҳақида эса бундай дейиш қийин. Биргина Коутиньо трансфери барчасини кўрсатиб турибди...\nҚИШКИ ТРАНСФЕРЛАР-2021: ЭНГ ҚИММАТБАҲО 10та КЕЛИШУВ\n1. Озан Кабак («Шальке» - «Ливерпуль») - 25 миллион евро\n2. Энсли Мэйтленд-Найлз («Арсенал» - «Вест Бромвич») - 18 миллион евро\n3. Жо Уиллок («Арсенал» - «Ньюкасл») - 16 миллион евро\n4. Паулиньо («Брага» - «Спортинг») - 15 миллион евро\n5. Жедсон Фернандеш («Бенфика» - «Галатасарой») - 13,5 миллион евро\n6. Брайан Родригес Браво («Лос-Анжелес» - «Альмерия») - 12 миллион евро\nЖан-Клер Тодибо («Барселона» - «Ницца») - 12 миллион евро\nРоландо Мандрагора («Ювентус» - «Торино») - 12 миллион евро\nШкодран Мустафи («Арсенал» - «Шальке») - 12 миллион евро\nЖошуа Кинг («Борнмут» - «Эвертон») - 11 миллион евро


ҚЎҚОН ШАҲРИДА ЭЛЕКТР УЗАТИШ ҲАВО ТАРМОҚЛАРИ МУКАММАЛ ҲАМДА ЖОРИЙ ТАЪМИРДАН ЧИҚАРИЛМОҚДА\nМаълумки, истеъмолчиларга сифатли электр энергияси етказиб берилишида электр қурилмаларнинг созлиги муҳим аҳамиятга эга. Бунинг учун эса электр қурилмаларни ўз вақтида кўрикдан ўтказиш, таъмирлаш талаб этилади. Бу борада Қўқон шаҳрида йил бошидан бериб аниқ белгилаб олинган мукаммал ва жорий таъмирлаш ишлари олиб борилмоқда.\nХусусан, “Сунбула” МФЙ ҳудудидаги 246-сонли трансформтор пунктидан чиқувчи 0,4 кВли электр узатиш ҳаво тармоқларида хам тўлиқ мукаммал таъмирлаш ишлари бажарилди.\nБундан ташқари, электр узатиш ҳаво тармоқларида ишчи-ходимлар томонидан дарахт шохларидан тозалаш, салқи симларни тортиш ҳамда носоз электр қурилмаларни янгисига алмаштириш ишлари бажарилди. Бу билан ҳудуддаги электр энергия истеъмолчиларининг таъминоти янада яхшиланишига эришилди.\nТаъкидлаш жоизки, Қўқон шаҳар электр таъминоти корхонаси томонидан шу кунга қадар 8 та МФЙ ҳудудида жами 22,2 км узунликдаги 0,4 кВли электр узатиш ҳаво тармоқлари мукаммал, 9 та МФЙ ҳудудида 68,0 км тармоқ жорий таъмирдан чиқарилди.\n19 та МФЙ ҳудудидаги 700 дан ортиқ истеъмолчи фойдаланиб келаётган 54 дона турли қувватдаги трансформатор пунктида жорий таъмирлаш ишлари олиб борилди.\nБу каби ишлар қатъий назорат остида, хавфсизлик техникаси қоидаларига тўлиқ амал қилган ҳолда жадаллик билан олиб борилмоқда.\n“Фарғона ҲЭТК” АЖ матбуот хизмати.\nMay ДИАГНОСТИКА ЭНЕРГЕТИКА СОҲАСИДА ЭНГ МУҲИМ ЖАРАЁН\nMay ҒИРРИ ҚИШЛОҒИДА ЯНГИ ТРАНСФОРМАТОР ЎРНАТИЛДИ\nMay СИРДАРЁДА ЯНГИ МАССИВЛАР ВА АҲОЛИ ЯШАШ ХОНАДОНЛАРИ ЭЛЕКТР ТАЪМИНОТИ ЖИҲОЗЛАРИ БУТУНЛАЙ ЯНГИЛАНМОҚДА\nMay МУРОЖААТЛАР ДОИМИЙ ЭЪТИБОРДА


Исроил Бош вазири Эхуд Олмерт Ливан жанубига халқаро тинчликпарвар кучлар жойлаштирилмагунича “Хизбуллоҳ”га қарши ҳарбий ҳужумлар давом этишини маълум қилди:\n“Биз халқаро тинчликпарвар кучлар жанговар қисмлардан тузилса, бу чора самара беради деган умиддамиз. Бундай кучлар Ливаннинг жанубий қисмига жойлаштирилганидан кейингина биз ўт очишни тўхтата оламиз”, – деди Исроил Бош вазири.\nАйни пайтда, Исроил армиясининг минглаб аскарлари Ливан жанубида ҳарбий амалиётларни кенгайтирмоқда. Исроил махсус кучлари чегарадан тахминан 100 километр нарида жойлашган Баалбек шаҳрида “Хизбуллоҳ” жанггариларига ҳужум қилди. Исроил армиясига кўра, бир неча жанггари асир олинган. Бироқ “Хизбуллоҳ” гуруҳи бу маълумотни рад этди.\nШунингдек, Исроил учқичлари ҳаводан уюштирган ҳужум оқибатида тинч аҳолидан 11 нафари ва Ливан армиясининг уч аскари нобуд бўлди. “Хизбуллоҳ” жанггарилари Исроилнинг шимолий минтақаларига ўнлаб ракета отди. Оқибатда камида етти исроиллик яраланди.


Унда ҳуқуқни муҳофаза этувчи, назорат қилувчи ва суд органлари, шаҳар ҳамда туман ҳокимлари, молия муассасалари раҳбарлари, тадбиркор ҳамда фермерлар иштирок этди.\nАнжуманда таъкидланганидек, Бухоро вилоятида ҳам кичик бизнес ва хусусий тадбиркорлик субъектларининг иқтисодиётдаги ўрни тобора мустаҳкамланиб бормоқда. Ишбилармонларнинг ялпи ҳудудий маҳсулотдаги улуши 2014 йилда 67 фоизни, экспортдаги ҳиссаси 30 фоизни, бандликдаги улуши эса 78,6 фоизни ташкил қилди. Жорий йил якунига келиб, бу кўрсаткичлар сезиларли даражада ошиши кутилаяпти. Чунки мамлакатимизда ишбилармонларнинг эркин фаолият юритиши учун янада кенг қулайликлар яратиб беришга катта эътибор қаратилаётир. Бинобарин, “Ўзбекистон Республикасининг айрим қонун ҳужжатларига хусусий мулкни, тадбиркорлик субъектларини ишончли ҳимоя қилишни янада кучайтиришга, уларни жадал ривожлантириш йўлидаги тўсиқларни бартараф этишга қаратилган ўзгартиш ва қўшимчалар киритиш тўғрисида”ги Қонун бу борада алоҳида аҳамиятга эга. Мазкур Қонун кичик бизнес ва хусусий тадбиркорлик ривожини янги поғонага кўтаради.\nТадбирда Олий хўжалик суди раиси К. Камилов, вилоят прокурори М. Азимов ва бошқалар шу йилнинг 21 августидан эътиборан кучга кирган ушбу Қонуннинг мазмун-моҳияти ҳақида атрофлича сўз юритдилар. Иштирокчилар янги Қонун талабларидан келиб чиққан ҳолда божхона, солиқ, суд, прокуратура органлари зиммасига юклатилган вазифалар, тадбиркорларга яратилган қулайлик ва енгилликлар ҳамда имтиёзлар ҳақида батафсил маълумотга эга бўлишди.\n— Бугунги конференция биз учун жуда фойдали бўлди, — дейди Бухоро шаҳрида яшовчи якка тартибдаги тадбиркор ўайратбек Ражабов. — Ўзимизни қизиқтирган кўплаб саволларга жавоб олдик. Қонуний манфаатларимиз давлатимизнинг доимий ҳимоясида эканини янада чуқур ҳис этдик. Қонунга мувофиқ, Солиқ кодексига киритилган бир қатор ўзгартиш ва қўшимчаларда тадбиркорларга ходимларни ёллаш ҳуқуқи берилган. Бу ишбилармонга ҳар бир ёлланган ходим ҳисобидан белгиланган қатъий солиқнинг 70 фоизи, суғурта бадаллари ҳисобидан 50 фоиз миқдорида маблағни тежаб қолиш имконини беради.\nТадбирнинг очиқ мулоқот тарзида ўтказилгани хусусий сектор вакилларининг қонунчиликдаги янгиликларга оид тушунчаларини янада бойитди.\nКонференция-семинарда вилоят ҳокими М. Эсанов сўзга чиқди.\nМазкур рукндаги бошқа мақолалар: « Бебаҳо мерос, бетакрор табиат, қулай инфратузилма туризм ривожида муҳим аҳамият касб этмоқда\tИнновация ва юқори самарадорлик »


Ўзингизни қадрсиздек ҳис қилсангиз нима қилиш керак? • NeMolchi.uz\nBosh sahifa Jabrlanganlarga maslahat Ўзингизни қадрсиздек ҳис қилсангиз нима қилиш керак?\nЎзингизни қадрсиздек ҳис қилсангиз нима қилиш керак?\nЎзини қадрсиз ҳис этиш инсонда умидсизлик ва ўзгаларга кераксизлик ҳиссини уйғотади. Бундай белгилар депрессиянинг одатий белгилари бўлиб, ўзига ишонмаслик, эътиборсизлик, таҳқирланиш, калтакланиш, ё бўлмасам инсон бошидан ўтказган қийин вазиятлари туфайли ҳам келиб чиқиши мумкин.\nЎзини кераксиз ҳис қилиш кишида ғамгин онларни келтириб чиқариши ва одатий кундалик ҳаётда қийинчиликлар туғдириши аниқ. Бунда киши бирор бир мақсадини амалга оширишда уни қилаётган ишлари барибир тўғри эмаслигини билганича, қўллаб-қувватланмасдан, қилган ишлари кишилар ҳаётида ҳеч бир ўзгариш ясамаслигини сезганича тушкунликда яшайди. Шу туфайли бунинг чорасини вақтида топиш ва ёрдам сўраш керак бўлади.\nАйтайлик, нима сабабдан ўзингизни кераксиз ҳис қилаётган бўлишингиз мумкин?\nЎзини кераксиз ҳис этиш турли сабаблар туфайли келиб чиқиши мумкин: вояга етиш мобайнида, жамият билан алоқада, бирор кишига боғланиб қолганда, стрессли вазиятларда, руҳий тушкинлик оқибатида…буларнинг ҳаммаси рол ўйнайди. Кишидаги баъзи бир мавжуд бўлган сабаблар қуйидагиларни ўз ичига олиши мумкин:\nБунда болалик онлари ёмон ўтган бўлиши назарда тутилади. Яъни, ота-онанинг болага эътиборсизлиги, камситиши унинг ўсаётган онларида ўзига бўлган ишончни ва кераклилик ҳиссини кесиб қўйган бўлиши мумкин. Болаликда ота-оналари ёки уларни вояга етказувчилари томонидан тинмай таҳқирланган ёки танқид қилинган болалар кейинчалик ҳам қадрсизлик, бошқаларга кераксизлик руҳида ўсиб -улғаядилар ва шу ёъсинда қоладилар. Тажрибалар шуни кўрсатадики, инсон ҳаётидаги кераклилик ҳиссини уйғотувчи ҳислар биринчи бўлиб ёшликдан пайдо бўла бошлайди.\nХато туфайли салбий оқибатлардан чўчиш\nКиши доимо ёмон воқеалар, ҳодисаларнинг барчаси мен туфайли содир бўлди дея ўйлашидир. Бу инсонни тобора ич-ичидан эзиб, депрессияга олиб келади ва ўзини тобора инсонлар учун кераксизлик ботқоғига чўктиради.\nКиши аввалдан ўзгалар тарафидан танқидга олинган бўлиши мумкин. Кучли танқидлар остида қурбон бўлган киши ўзида жуда ҳам паст қадрни ҳис этади, ва ўзини кераксиздек ҳис этади.\nСтресс пайтида ўзини қўлга олишда қийинчиликка дуч келиш\nИнсонда стрессли вазиятларда уни енгиб ўтишда муаммоларга дуч келишидир. Ҳар иккала кучли ва давомий стресс кишини ўзи ҳақида қарашлар пайдо қилади. Муваффақиятсизликка юз тутиш, масалан, молиявий муаммолар, ажрим ёки ишдан ҳайдалиш ҳам инсоннинг руҳини туширади.\nБундай вазиятларда нима қилиш муҳим?\nАгар сизда шундай ҳолатлар кузатилаётган бўлса, ўзингизга ёрдам беришингиз мумкин бўлган жуда ҳам оддий усуллар бор, умид қиламизки, бу усуллар сиз учун фойдасиз бўлиб қолмайди.\nЎзингиз билан гаплашиб олинг!\nОдатда ўзини кераксиз ҳис этувчилар доимо салбий фикрга эга бўлишади ва ўзлари билан суҳбат қуриб юришади. Бошида бу қийин кечади, аммо ўзингизга ҳам эътиборли бўлишингиз керакку! Агар бирор бир салбий нарсани пайқаб қолсангиз, буни мийянгизда кун бўйи айлантириб юрмасдан, позитив фикрлар билан ёки реал услуб билан ўйлаб,шунчаки унутинг. «Буни ҳеч қачон мен бажара олмайман», дейишнинг ўрнига, «Мен оз-оздан қила оламан, ва ўз устимда ишлайман», денг.\nҚайси онда сизда кераксизлик ҳисси пайдо бўляпти? Эътибор беринг.\nБаъзан салбий ўй-ҳаёллар ёмон нарсаларни фикрлаш орқали, тажрибаларни эслаш орқали, ёки баъзи кимсаларни эслашдан ҳам келиб чиқади. Иложи борича кераксиз ҳис этиш туйғуси айнан нима сабабдан, ва нимадан келиб чиқаётганини топишга уриниб кўринг.\nШукроналик дафтари тутинг!\nБу қандай бўлади? Баъзида қадрсиз, кераксизлик ҳисси ўзини ўзгаларнинг ҳаётига ҳадеб солиштираверганлик туфайли ҳам келиб чиқади.\nЎзингизда ҳадеб йўқ нарсалар ҳақида ўйлагандан кўра, ҳеч бўлмаса кунда бир маротаба бўлса ҳам сизда бор бўлган шукр қилса арзийдиган, сизни мамнун қиладиган яхши нарса ҳақида ўйлаб уни шу дафтарга битиб қўйинг. Шу орқали озгина бўлса ҳам ўзингизни салбий фикрлар қуршовидан қутқарган ҳолатда, кишиларга солиштиришдан ва уларда бор нарсаларга куюкишдан салгина тийиласиз.\nКимдир учун бирор бир яхшилик қилинг!\nҚачондир ўзингизни кераксиз ҳис этаётган бўлсангиз, бошқаларга ёрдам беришга, уларга кичик яхшилик қилишга уриниб кўринг. Изланишлар таъкидлайдики, жамиятга ўз хоҳиши билан,ҳеч бир нафни кўзламасдан,беғараз ёрдам кўрсатаолиш инсонга яхши таъсир қилади, чунки у кишиларга ёрдам қилаётгани туфайли, ўзини бахтли сезади. Ўзгалардан ёрдамни аямаслик кишини яхши кайфият ва эзгу мақсадлар томон етаклайди.\nТелефонингизга руҳан соғликни тикловчи иловалар ўрнатиб олинг! Телефонингизга ўрнатишингиз мумкин бўлган бундай иловалар жуда ҳам кўп, уларда доимо позитив фикрлар, қўллаб-қувватловчи сўзлар, қизиқарли машқлар, руҳий тушкунликка тушганлар учун даволовчи услублар мавжуд бўлади. Ўйлаймизки, улар ҳам сизга бирмунча ёрдам беради.\nҚандай ёрдам олиш мумкин?\nАгар сиз доимий стресс, нокераклик ҳиссидан азият чекаётган бўлсангиз бу ҳам бир руҳий зўриқиш туфайли келиб чиқаётган муаммо бўлиши мумкин. Бундай пайтларда ўз ишининг устаси бўлган психиологлар билан суҳбат қуришингиз керак бўлади. Психиолог сизда бўлаётган муаммолар ва уларнинг белгилари ҳақида сўраб, балки сизга қандайдир анкеталарни тўлдириш ва шу орқали сизни нима безовта қилаётганини билиб олиши ҳам мумкин бўлади.


ФИФА Жаҳон Чемпионатини ҳар 2 йилда ўтказмоқчи, ЎФА ва барча федерацияларнинг 2/3 қисми таклифни ёқлади. УЕФА эса норози ва бойкот эълон қилмоқчи - Daryo\n11:31, 16.09.2021 27994\nФИФА Жаҳон Чемпионатини ҳар 2 йилда ўтказмоқчи, ЎФА ва барча федерацияларнинг 2/3 қисми таклифни ёқлади. УЕФА эса норози ва бойкот эълон қилмоқчи\nФИФА Жаҳон Чемпионатини ҳар икки йилда ўтказишни режалаштирмоқда. Бу ғоя Арсен Венгерга тегишли. Лекин бунга қаршилар бор, УЕФА бойкот қилиш билан таҳдид қиляпти. Яқин йилларда кутилаётган ўзгариш ҳақида РБК тайёрлаган мақола ўзбек тилида тақдим этилади.\nУЕФА президенти Александр Чеферин (чапда) ва ФИФА президенти Жанни Инфантино (ўнгда)\n2021 йил май ойидан буён ФИФА Жаҳон Чемпионатини ислоҳ қилиш масалаларини муҳокама қилмоқда. ФИФА конгрессининг охирги йиғилишида мундиални ҳар икки йилда ўтказиш варианти муҳокама қилинди. Ислоҳотнинг асосий сабаби «молиявий ва спортдаги тенгсизлик» қилиб кўрсатилди.\nБиз футболни ҳақиқатда глобал миқёсга олиб чиқиш учун ишлашимиз керак. Дунёнинг энг яхши 20 та клуби Европанинг бешта мамлакати шарафини ҳимоя қилади. Жаҳон Чемпионатида эса ярим финалдан бошлаб олтита конфедерациядан иккитаси — Европа ва Жанубий Америка жамоалари етакчилик қилади.\nЖанни Инфантино, ФИФА президенти\nБу ғояни лигалар, Европа мухлислар ассоциацияси, УЕФА қўллаб-қувватламади. УЕФА президенти Александр Чеферин ФИФА бу қарорини қайта ўйлаб кўрмаса, Жаҳон Чемпионатини бойкот қилиши мумкинлигини айтди.\nИслоҳот ғояси қандай пайдо бўлди\n2019 йилда «Арсенал»нинг собиқ бош мураббийи Арсен Венгер ФИФА футболни ривожлантириш бўлими бошлиғига айланди ва Чемпионлар Лигаси, собиқ жамоаси натижалари, Карим Бенземанинг Франция терма жамоасига чақиртирилиши ҳақидаги хабарлар билан тез-тез ОАВда кўриниш бера бошлади. Франциялик мутахассиснинг янги лавозимидаги энг эсда қоларли баёноти Жаҳон Чемпионатини икки йилда бир марта ўтказиш таклифи бўлди.\n2021 йил июлда Венгер Kicker нашрига интервью берди. Унда кўтарилган асосий масалалар:\nЖаҳон Чемпионатини тўрт йилда эмас, икки йилда бир марта ўтказиш таклифи;\nСаралаш ўйинларини камайтириш — терма жамоа йиғинларини ҳам камайтириш. Венгер ғоясига кўра саралаш босқичи ўйинларини 7 тага қисқартириш (ҳозир 10 та), саралаш ўйинлари ўтказиладиган кунларни эса 50 кун ўрнига 28 кунга қисқартириш;\nФутболчилар терма жамоа мусобақаларидан сўнг дам олиши ҳам кераклиги;\nТасаввур қилинг, 2026 йилда Жаҳон Чемпионати, 2027 да Европа ва бошқа қитъа чемпионатлари, орадан бир йил ўтиб навбатдаги мундиал ва ҳоказо. Кўпроқ плей-офф, камроқ саралаш баҳслари. Бу мухлислар истаган нарса. Ҳозиргидек бешта эмас, битта ёки максимум иккита терма жамоа йиғинлари тарафдориман. Терма жамоалар октябрь ойида 7 та саралаш ўйини ўтказсин, июнда эса мусобақанинг финал босқичи бўлиб ўтади. Бу футболчилар учун фойдали, жароҳатларнинг олдини олади. Қўшимчасига финал босқичидан кейин футболчилар 25 кун дам олади.\nБу ғоя ФИФАнинг собиқ президенти Ёзеп Блаттер томонидан 1999 йилда таклиф қилинганди, Венгер эса буни такомиллаштирди. Собиқ мураббий билан биргаликда лойиҳа устида ФИФАнинг техник консултатив гуруҳи (ТАГ) иш олиб борди ва улар «эркаклар футболида мавжуд тизимга альтернативлар, ўйин ҳақиқатан ҳам глобал бўлиши ва ҳар бир ҳудуд, ҳар бир истеъдодга имконият бериш»ни муҳокама қилди.\nТАГ таркибига Роберто Карлос, Дидье Дрогба, Жон Терри, Юрий Жоркаэфф, Марко Матерацси, Петер Шмейхель, Давид Трезеге, Юрген Клинсманн, Хавьер Маскерано, Лотар Matteус, Майкл Оуэн, Яя Туре, Марко ван Бастен, Хавьер Занетти ва бошқа афсоналар киради.\nУшбу ғояни ФИФАнинг учдан икки қисми қўллаб-қувватлади\nЖаҳон Чемпионатлари орасидаги вақтни қисқартириш муҳокамаси ФИФАнинг 71-конгрессида тақдим этилди. Ислоҳот ғоясини Саудия Арабистони футбол федерацияси (САФФ) президенти Ёсир ал-Мисеҳал эълон қилди.\nСаудиялик президентнинг сўзларига кўра, «футболнинг келажаги ҳал қилувчи паллада» ва ФИФА «ҳозирги 4 йиллик цикл рақобатни ривожлантириш нуқтаи назаридан ҳам, тижорат томонидан ҳам футболни бошқаришнинг оптимал асоси бўлиб қоладими?», деган саволга жавоб бериши керак.\nСАФФ ўзининг баёнотидан сўнг ФИФА конгресси аъзоларига мундиални ҳар икки йилда бир марта ўтказиш таъсирини ўрганиш учун тадқиқот ўтказишни таклиф этди. Саудия Арабистони ғоясини 211 футбол федерациясидан 166 таси қўллаб-қувватлади — кўриб чиқилиши учун эса яна 95 та овоз талаб қилинарди. 21 та ассоциация эса овоз беришдан бош тортди.\nЙиғилиш давомида Ал-Мисеҳални биринчилардан бўлиб Марокаш футбол федерацияси президенти Фузи Лекжаа қўллаб-қувватлади. Африка футболи Конфедерациялари номидан қатнашган Лекжаанинг фикрига кўра, ислоҳот «ривожланишдан ортда қолган» ҳудудларни ҳам ўсишига имкон беради.\nЎзбекистон футбол ассоциацияси ҳам яқинда ФИФА томонидан илгари сурилаётган Жаҳон чемпионатларини ўтказиш тартибини такомиллаштириш бўйича таклифини қўллаб-қувватлашини маълум қилди.\nПеп Гвардиола, «Манчестер Сити» бош мураббийи\n«Манчестер Сити» бош мураббийи Хосеп Гвардиола ҳам Арсен Венгернинг ушбу таклифини ёқлаб чиқди:\n«Янги ғоялар муҳокамага қўйилса, ҳар доим хурсанд бўламан. Ғояларни тўсмаслик керак.\nКлуб ва лигалар ўз позициясини, ФИФА ўзиникини, УЕФА ҳам ўз позициясини ҳимоя қиляпти. Шунинг учун дунё футболи борасидаги ғоя абсурдга айланмоқда, ҳамма ўзи ҳақида ўйлаяпти. Жаҳон Чемпионати — ажойиб мусобақа. Мухлислар севиб томоша қиладиган муҳим турнир. Уни ҳар икки йилда бир марта томоша қилиш, албатта яхши бўларди.\nМен Арсен Венгерни тўлиқ қўллаб-қувватлайман. Арсен Конфедерациялар Кубоги ёки янги ташкил этилган бирорта мусобақани эмас, энг юқори даражадаги турнир ислоҳотини таклиф қиляпти. Нафақат АПЛ, балки бутун дунё футболида қойилмақом натижаларга эришган мутахассис бу ғояни илгари сураётганидан хурсандман».\nКўплаб лигалар бунга қарши, УЕФА бойкот билан таҳдид қилмоқчи\nФИФА Жаҳон Чемпионатининг ҳозирги формати ўзгариши мумкинлиги ҳақида берган эълонидан сўнг, дарҳол УЕФА ва Халқаро енгил атлетика федерациялари ассоциацияси ва бир қанча футбол лигалари танқидига учради.\nЕвропа мухлислар ассоциацияси (Фоотбалл Суппортерс Europe) Венгернинг ислоҳотига қарши хат билан чиқди.\n«Биз ФИФА ва уни қўллаб-қувватлаётган футбол ассоциацияларини Жаҳон Чемпионатини икки йилда бир марта ўтказиш таклифидан воз кечишга ва футбол келажагига таъсир кўрсатадиган қарор қабул қилишда мухлисларнинг овозини инобатга олишга чақирамиз».\nМухлисларнинг хатига жавобан УЕФА президенти Александр Чеферин ҳам уларни қўллаб-қувватлаб чиқди ва ФИФАнинг ушбу ҳаракатини «лига ва конфедерациялар розилигисиз қилинган PR-компания» деб атади, бир ҳафтадан сўнг эса агар ФИФАнинг бу қарори кучга кирса Европа терма жамоалари бойкот қилиши мумкинлиги билан огоҳлантирди.\nЧеферинни дунё лигалари форумида (WЛФ) ва Европа профессионал футбол лигаси ассоциациясида (EPFL) қўллаб-қувватлашди.\nWЛФ ФИФАнинг ушбу ғоясига қўшилмади ва «ФИФА ўзининг қисқа муддатли қизиқишлари сабаб ҳеч нарсани ўзгартира олмаслигини» айтиб ўтди. EPFL аъзолари ҳам шу позицияда қолди.\nЛа Лига президенти Хавьер Тебас ўз Twitter’ида Венгернинг интервьюси чиққан газетани суратини жойлаб, французнинг таклифини «ақлсизлик», деб атади.\nХавьер Тебас, Ла Лига президенти\nУлар миллий лигалар ва УЕФА мусобақаларини чўктиришда давом этиш учун ҳар нарса ўйлаб топмоқда. Бири Суперлига, бошқаси эса мундиални ҳар икки йилда бир марта ўтказиш таклифи билан чиқмоқда. Ақлсизлик.\n«Манчестер Сити» директори Ферран Сориано ҳам шунга ўхшаш фикр айтди ва тиғиз тақвим сабаб мундиални ҳар икки йилда бир марта ўтказиб бўлмаслигини таъкидлади. А Серия бош директори Луижи де-Сиерво эса ФИФАнинг ғоясини «Европа лигалари яхлитлигига ҳужум» деб атади.\n«Бу таклиф футболчиларга маош тўлайдиган клублар, миллий лигалар, мухлисларга зарар етказган ҳолда ФИФАнинг тижорий муваффақиятига хизмат қилади», — деди де-Сиерво.\nФранция терма жамоасининг собиқ бош мураббийи Раймон Доменек бу ғояни аҳмоқлик деб атади ва ФИФАнинг «футбол ҳамма учун» шиорига зид эканини айтиб ўтди.\n«Бу ғояда ҳеч қандай маъно йўқ. Футболни ўлдирадиган аҳмоқона ғоя. Жаноб Венгер бўш ғояни тақдим қилмоқда. Ҳозирги футболчилар учун бу шунчаки даҳшатли қадам. Октябрь ва март ойида клублар футболида танаффус қилиш керакми? ФИФА футбол ҳамма учун деганди, кўринишидан, футбол элита қатлам учун. Терма жамоага чақириладиган футболчиларда дам олиш куни бўлмайди. Бу сиёсий хато. Ҳар доимгидек қарорни ФИФА қабул қилади».\nВенгернинг таклифига «Реал» футболчиси ва Уэльс терма жамоаси сардори Гарет Бэйл ҳам қарши чиқди.\n«Мен Жаҳон Чемпионатининг анъанавий ҳар тўрт йилда ўтказилишини яхши кўраман. Олимпия ўйинларини ҳам. Тез-тез бўлиб ўтмайдиган нарсалар аҳамиятини йўқотмайди», — дейди уэлслик футболчи.\nХалқаро олимпия қўмитаси (ХОҚ) нейтрал позицияда турибди. ХОҚ раҳбари Томас Бах ФИФА ва УЕФАнинг дебатига аралашмаслигини айтиб ўтди.\n06:08, 22.12.2021 109713\n06:32, 13.01.2022 84333\n22:18, 26.12.2021 50784\nАПЛ. «Манчестер Сити» 9 та гол урилган ўйинда «тулкилар»ни тор-мор этди, «Арсенал» сафарда 5 та гол урди, «Тоттенҳэм»да ҳам йирик ғалаба\n12:36 Бугун 368\n12:13 Бугун 2703\n12:05 Бугун 5770\n12:00 Бугун 3503\n13:50, 16.01.2022 97509\n19:35, 16.01.2022 75194\n15:59, 17.01.2022 68028\n18:25, 17.01.2022 66248


Расман! 2019 йилдан кўтарма пули бўлмайди\n09.07.2018 08:56 0 130\nЎзбекистон клублари футболчиларга кўтарма пуллари бермайди. Бу ҳолат 2019 йил учун тузиладиган шартномаларда ўз ифодасини топади. Бу ҳақда ЎФА матбуот хизмати хабар берди.\n«Ҳали бир ишни қойил қилиб қўймаган футболчининг клубга келмай турибоқ миллионлаб пул талаб қилишини тушуниш қийин. У ўз савиясига қараб ойлик-маош ёки меҳнатлари эвазига мукофот пулларини талаб қилиши мумкин. Шу вақтгача унинг қуруқ савлатига берилган пул эндиликда футболчини тарбия қилган футбол мактаблари ҳамда мураббийларига йўналтирилади. Бу ўз навбатида болалар футболида фаолият олиб бораётган мураббийларни сифатли футболчиларни етиштиришга бўлган интилишини кучайтиради», — деб айтиб ўтди Умид Аҳмаджонов ЎФА ҳамда ПФЛ раҳбарияти билан учрашувда.\n«Айниқса, 1 йиллик, ярим йиллик бўлган легионер футболчилар учун берилаётган кўтарма пуллари ачинарли. Келади, миллионни чўнтагига солади, ўйнаса ўйнади, ўйнолмаса индамай қайтиб кетаверади. Клублар увол бўлаётган шу пулларни ўз академиясини қуриш, кейинчалик уни шакллантириш, стадионини, инфратузилмасини ривожлантириш учун сарфласин. Бизга боқиманда клубларнинг қуруқ савлати керак эмас. Давлат уларга суянч бўлаётганидан фойдаланиб, ўз келажаклари ҳақида қайғуришсин. Ўша савиясиз легионерлар бугун бор, эртага йўқ. Академия ёки стадионлар эса ўзимизга қолади, футболимиз ривожи учун хизмат қилади», — деди Умид Аҳмаджонов.\nфутбол ЎФА ПФЛ кўтарма пули


МЮнинг Дубайга бориши “Сток Сити”га боғлиқ бўлиб турибди\n6 январь, 2018, 17:17 624\n“Манчестер Юнайтед” клуби Англия кубоги 3-босқичи доирасида “Сток Сити” “Ковентри” билан дуранг ўйнаса, БААнинг Дубай шаҳрига машғулотлар учун йўл олмаслиги мумкин.\n“Қизил иблислар” кеча “Дерби Каунти”дан 2:0 ҳисобида устун келди ва кейинги босқичга йўл олди. Энди Жозе Моуриньо шогирдлари келгуси босқичда айнан “Сток” – “Ковентри” жуфтлиги ғолибига қарши майдонга тушади.\nАгарда, бугун улар ўзаро ўйинда дуранг ўйнашса, ғолиб жамоанинг “Манчестер Юнайтед”га қарши кечадиган учрашуви вақти ҳам кўчирилишига тўғри келади. Бу эса манкунианларнинг режаларига ўзгариш киритишига олиб келади.\n“Барча Дубайга кетишни истамоқда. Бир ҳафта ажойиб базаларда машғулотлар олиб бориш… Бироқ буларнинг барчаси “Сток Сити”нинг ўйинига боғлиқ. Агарда, улар дуранг ўйнамаса, биз душанба куни БААга учиб кетамиз”, – деб айтиб ўтди Жозе Моуриньо кечаги баҳсдан сўнг.


Сочнинг эрта оқаришига сабаб нима? | Qalampir.uz\nСочнинг эрта оқаришига сабаб нима?\nСаломатлик\t12 Декабрь 2020 22:14 18423\nОрганизмимиздаги кексаяётганимизни кўрсатувчи ўзгаришлар бизни доим ранжитади. Айниқса, кўзгуга боққанимизда сочимиздаги оқни, юзимиздаги ажинни кўриш ташвишга қўяди. Аммо баъзан бу белгилар ёшимиз улғайишидан эмас, танамизда қандайдир хасталик борлигини билдиради.\nШундай аломатлардан бири сочнинг эрта оқара бошлаши. Хўш, сочларнинг эрта оқаришига сабаб нима, уни даволаса бўладими? Республика ихтисослаштирилган дерматовенерология ва косметология илмий амалий тиббиёт маркази директор ўринбосари, тиббиёт фанлари номзоди Аваз Иноятов ССВ Матбуот хизматининг шу хусусдаги саволларига жавоб берди.\n— Сочларнинг оқариши қандай юз беради?\n— Сочларнинг рангига махсус меланоцит ҳужайраларида ишлаб чиқариладиган меланин пигментлари жавоб беради. Бу ҳужайралар соч илдизида жойлашган бўлади. Ёш улғайган сайин пигмент ҳосил қилувчи ҳужайраларнинг функцияси сустлашади ва меланин моддасини ишлаб чиқариш тўхтайди. Ушбу табиий жараён бошланадиган вақт ҳар кишида генетик тарзда белгиланган.\nМаълум бўлишича, европоид ирқига мансуб кишиларда соч оқариши тахминан 34 ёшда, осиёликларда – 30-34 ёшда пайдо бўлар экан.\nБизда эса, бу ҳолат кўпинча 35 ёшларга тўғри келади. Афсуски, оқарган сочларни яна қорайтиришнинг иложи йўқ. Аммо оқ сочларни яшириш учун кўпчилик турли соч бўёқларидан фойдаланади. Сочларнинг оқариши вақтидан илгари ҳам содир бўлиши мумкин.\nМасалан, баъзида 19-20, 20-25 ёшли инсонларнинг ҳам сочларига оқ оралаши мумкин. Бу эса, қариликдан эмас, инсоннинг саломатлигида муаммо борлигини кўрсатади. Айрим ҳолларда эса, витаминлар етишмовчилиги, сочни сифатсиз ювиш воситаларидан фойдаланилиши ҳам сочлар оқаришига сабаб бўлиши мумкин.\n— Сочларнинг эрта оқаришига сабаб нима?\n— Энг аввало, бу наслий юз беради. Ё бўлмаса, организм учун зарур бўлган баъзи керакли моддаларнинг етишмовчилиги ёки кишининг жисмоний руҳий ҳолати ҳам хасталикка сабаб бўлиши мумкин.\nМасалан, организмда оқсил моддаси, аниқроғи тирозин моддаси етишмовчилиги сочларнинг оқаришига сабаб бўлади. Шунингдек, В гуруҳи витаминлари, рух (цинк) ва мис (медь) организмда етарли даражада бўлмаслиги ҳам бу муаммони юзага келтиради.\nАйрим салбий одатлар ва айрим маҳсулотларни керагидан ортиқча истеъмол қилиш сочларнинг рангига таъсир ўтказади. Хусусан, чекиш, туз ва қахва истеъмол қилиш ҳам сочларнинг эрта оқаришига сабаб бўлади.\nБундан ташқари инсон руҳиятидаги ўзгаришлар ҳам унинг сочларини оқаришига сабаб бўлади. Кучли асабийлашиш ва стресс меланин моддасининг ишлаб чиқарилишининг тўхташи, соч ўзагидаги оқсилда ушланиб қолиши ва модда таркибининг ўзгариши оқибатида соч қисқа фурсатда оқариб кетиши мумкин.\nТарихда жуда қисқа вақт ичида одамларнинг сочлари кучли асабий ҳолат туфайли оқариб кетган ҳолатлар ҳам учраб туради. Масалан, Франция қироличаси Мария Антуанеттанинг сочлари қатл жазосидан олдин бир кечада оқариб кетган.\nБу ҳодисани организм меланин ва оқсил моддасини бирлаштирувчи кимёвий реакцияни бузадиган моддаларни ишлаб чиқара бошлаши билан изоҳлаш мумкин.\nКамқонлик касаллиги, қалқонсимон без функциясининг бузилиши, қандли диабет билан хасталанганда, юрак қон билан етарли даражада таъминланмаганида, жинсий функциялар бузилганида, организмдаги кислоталилик даражаси баланд бўлганида ҳам бу ҳолат юзага келади.\nСабабини аниқламасдан туриб касалликни даволаб бўлмайди. Уни аниқлаш учун сизга шифокор ёрдам беради. Албатта, сочларингиз эрта кумушранг ҳосил қила бошласа, дарҳол шифокорга мурожаат қилишингиз тавсия этилади.\n19 Апрель 17:22 44916\n20 Апрель 14:31 36226\n19 Апрель 11:39 34189\n20 Апрель 15:06 28428\n19 Апрель 09:36 22599